Lietuviškos keramikos tradicija – švilpynė

Užsiėmimo metu dalyviai susipažins su keramikos pradžiamoksliu - pažins medžiagą, įrankius, plastinės raiškos būdus, aptars keramikos funkcijas bei raidos istoriją.
Praktinė užsiėmimo dalis, gaminant molio švilpynę, sudarys sąlygas dalyviams būti unikaliais-leis kelti ir įgyvendinti savo idėjas, pasirenkant kūrybinio darbelio formas, proporcijas ir dekorą. O taip pat skatins pasirinkti priemones, raiškos būdus  pageidaujamam rezultatui įgyvendinti. Švilpynių lipdytojai be skulptūrinės figūrėlės išraiškos bus supažindinti su švilpimo mechanizmo įtaisymo molinėje figūrėlėje eiga.
Užsiėmimo pabaigoje autoriai pristatys savo darbus, vyks sukurtų kūrybinių darbų parodėlė, apibendrinami kūrybiniai rezultatai.
Užsiėmimo metu sukurti keramikos dirbiniai vėliau išdžiovinami, išdegami, gali būti glazūruojami - tokiu būdu dalyviai supažindinami su visu keramikos kūrybinio darbo procesu, kurio pabaigoje gali paimti į rankas savo pastangomis sukurtą dirbinį.
Užsiėmimo turinys kviečia iš arti pažinti mūsų kultūrą, tautinį identitetą, kultūrinį paveldą bei skatina jo išsaugojimą, perdavimą ateinančioms kartoms.
Programos turinys lengvai pritaikomas prie mokinių amžiaus grupės ypatumų ar specialiųjų individualiųjų poreikių.


Edukacinis užsiėmimas „Kaip gimsta popierius“ IX–XII kl.

Edukaciniame užsiėmime „Kaip gimsta popierius“ bus pristatytos senosios ir moderniosios popieriaus gamybos ir restauravimo metodikos, supažindinama su popieriaus gamyba ir trūkstamų fragmentų atkūrimu popieriaus liejimo mašina. Veiklos metu bus naudojami dekoratyvinio, restauravimo, japoniško, lieto popieriaus pavyzdžiai, popieriaus gamybą atspindinčios iliustracijos ir medžiagos: medienos plaušas, vapsvų lizdo fragmentas, celiuliozės plaušas, presas, sėmimo forma, įvairūs restauravimo ir popieriaus sėmimo įrankiai. Dalyviai stebės popieriaus liejimo procesą, lakšto įklijinimą ir paruošimą presavimui. Užsiėmimo dalyviai bus plačiau supažindinti su vienu iš labiausiai žinomu restauravimo procesu –atkurtų fragmentų retušavimu. Moksleiviai turės galimybę sužinoti kokiais atvejais retušavimas reikalingas, o kokiais nebūtinas, kuo galima retušuoti meno kūrinius, kaip maišomos spalvos ir kokia retušavimo technika dažniausiai naudojama restauravime. Dalyviai gaus dovanų popieriaus liejimo mašinoje išlietus ruošinius, kuriuos galės savarankiškai retušuoti.

Paslauga teikiama tik kultūros ar meno įstaigoje

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Edukacija – Gyvoji biblioteka (Neįgaliųjų Naujojo teatro gerasis pavyzdys)

45 minučių trukmės teatrinė edukacija „Gyvoji biblioteka“ – tai Neįgaliųjų Naujojo teatro trupės prisistatymas atskleidžiant gerąjį pavyzdį. Pirmoje programos dalyje prisistato Naujojo teatro aktoriai (3-5), turintys įvairias negalias (regėjimo, judėjimo, psichosocialinę), apsirengę personažų kostiumais, kuriuos yra įkūniję teatre. Trumpai pristatomas nuo 2008 metų Vilniuje veikiantis teatras, jo svarba ir pasiekimai. Kiekvienas aktorius skirtingai perteikia informaciją pagal savo personažo charakterį. Moksleiviai esant poreikiui gali patys pasirinkti, kokius personažus matyti (Bitė, Kiškis, Katinas, Lokys, Ožka, Krūmas, Dama, Lėlė, Gėlė, Bitininkas, Angelas, Žmogus dramblys, Karaliai, Kunigas, Lietuvaitė, Imperatorius ir kt.).
Antroje dalyje moksleiviai užduoda klausimus norimam aktoriui – prasideda gyvoji biblioteka, kiekvienas aktorius „perskaitomas“ kaip knyga. Kad moksleiviai jaustųsi drąsiau ir akyviau įsitrauktų į edukaciją jiems pateikiami keli galimi klausimai „Su kokias sunkumais susiduriate dėl savo negalios?“, „Kaip pasikeitė jūsų gyvenimas esant Naujajame teatre?“, „Koks jūsų įsimintiniausias nutikimas Naujajame teatre?“, „Kiek skirtingų personažų esate sukūrę?“, „Su kokias profesionaliais teatro menininkais esate kūręs?“ ir kt. Moksleiviai taip pat gali paprašyti aktorių suvaidinti ištrauką iš spektaklio, kuriame vaidina atvykęs personažas. Pabaigoje moksleiviai, kviečiami refleksijai, pasidalinti, kas jiems buvo nauja, netikėta, paliko įspūdį, kaip pasikeitė jų mąstymas. Edukacijos tikslas – per meno kalbą, kuri yra bendrai suprantama, atverti naujas galimybes, parodyti negalios šviesiąją pusę, pamatant asmenis iš įvairių perspektyvų. Naujojo teatro aktoriai turi įvairias negalias, vienos –  ne visada yra pastebimos iš pirmo žvilgsnio, kitos pamatomos anksčiau, nei susipažįstama. Šia edukacija siekiama geriau pažinti ne tik skirtingas negalias, bet pamatyti orų asmenį, kuris yra unikalus, geba kurti, būti aktyvus ir naudingas visuomenės narys.

Paslauga teikiama tik paslaugos gavėjo pasirinktoje įstaigoje (pvz., mokykloje)

Komunikavimo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Edukacija „Pramoga su tikslu“ vyksta skautams pagal panaudą išnuomotoje sodyboje arba patalpose mieste (tad nebaisu prastas oras, edukacijos gali vykti bet kuriuo metų laiku). Atvykusi klasė supažindinama su vedėjais, veiklomis. Kitas etapas – skautorama. Grupę padalijus į 3–6 grupes (priklausomai nuo dalyvių skaičiaus), grupelės eina į punktus, kur vadovai veda užsiėmimus. Užsiėmimų temos: 1) Lietuvos skautijos istorija, vertybės, metodika, simboliai. 2) Išgyvenimo gamtoje pradmenys ir gudrybės, 3) maistinių bei vaistinių augalų pažinimas ir panaudojimas, 4) skautiški rankdarbiai, 5) skautiški patiekalai, 6) skautiškos užduotys ir žaidimai. Veikla viename punkte vyksta 15-20 minučių, po švilpuko grupės pereina prie kito punkto ir taip ratu pabuvoja visuose užsiėmimuose. Likęs laikas skiriamas trumpai refleksijai-viktorinai grupelėms iš gautos informacijos, nugalėtojų apdovanojimui, bendriems žaidimams.


Balio Sruogos „Dievų miškas“ (Nuotolinė paslauga)

Paslauga papildo lietuvių kalbos ir literatūros pamokų medžiagą, praplečia kultūrinį akiratį, naudinga ruošiantis brandos egzaminams.

Edukacinio užsiėmimo dalyviai susipažįsta su lietuvių literatūros klasiko Balio Sruogos asmenybe, gyvenimo iššūkiais karo ir pokario metais – kalėjimu hitlerinėje Štuthofo koncentracijos stovykloje, garsiosios memuarų knygos ,,Dievų miškas” parašymo ir publikavimo aplinkybėmis bei problemomis istorinio laikmečio kontekste. Mokiniai sprendžia klausimus, kuriems reikalingas kritinis mąstymas, kūrybiškumas. Išgirsta informacija aktualizuojama dalyviams sprendžiant virtualią viktoriną, taip lengviau įsisavinant žinias ir keliant diskusinius klausimus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


„Susipažink su mano pasauliu – kinas neregio akimis“

Ar tikrai neregys gali žiūrėti kiną? Kviečiame sudalyvauti Lietuvos audiosensorinės bibliotekos kultūros edukacijoje “Susipažink su mano pasauliu – Kinas neregio akimis”, kurios dalyviai turės galimybę pamatyti kino filmų ištraukas neregio akimis, bus supažindinami su garsinio vaizdavimo ypatybėmis ir patys, pasitelkdami turimas menines / kultūrines kompetencijas, mokysis perteikti parinktą kino filmo sceną nematančiam žmogui. Veiklų metu bus akcentuojama meno prieinamumo svarba regos ar kitą negalią, sutrikimą turintiems asmenims, todėl dalyviai bus skatinami kurti atsakingai, aiškiai perteikti norimą žinutę, emociją bei vaizdą taip, kad būtų suprantama nematančiam žmogui. Taip pat bus skatinama kalbėti apie garsinio vaizdavimo kino filmus, išsakyti mintis ir pojūčius žiūrint ar įgarsinant tokio pobūdžio filmus supažindinti dalyvius su audiovizualinio vaizdavimo pagrindais. Kultūros edukacijos “Susipažink su mano pasauliu –Kinas neregio akimis” metu skatinama dalyvių saviraiška, empatija bei neįprasta kultūrinė patirtis.

Ukmergės r. sav.; Vilniaus m. sav.; Klaipėdos m. sav.


Online spektaklis „Snieguolė ir septyni nykštukai“ (nuotolinė paslauga)

„Šioje populiarios pasakos apie Snieguolę ir nykštukus versijoje mes stengėmės išplėtoti stebuklingo veidrodžio, atspindinčio užslėptą pasaulio reiškinių esmę, temą“, - sakė pjesės autorė. Lėles ir dekoracijas šiam spektakliui kūrė dailininkė Neringa Keršulytė. Ji sukūrė ypatingą veidrodžių ir juvelyriškai kruopščiai sukurtų lėlių pasaulį, kuriame gyvuoja ir Snieguolė, ir nykštukai, ir klastinga Katė, ir piktoji Karalienė, ir nuostabusis Princas. ... Yra toks stebuklingas veidrodis, kuris atspindi viską taip, kaip iš tikrųjų yra. Koks tai veidrodis? Iš kur tas veidrodis? Ar jis bus visada? - stebisi aktoriai. O Katė paaiškina, kad veidrodis - tai pasaulis, kuris atspindi mus pačius ...

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Edukacinis užsiėmimas JŪROS GYVŪNŲ REABILITACIJA PIEŠTUKU

Ko sieksime? Edukacinio užsiėmimo „Jūros gyvūnų reabilitacija pieštukais“ tikslas – pasitelkiant universalią meno kalbą ir inovacijas, suvokti gamtos ir žmogaus sintezę bei metaforų kalba ir spalvų magija bandyti pagydyti jūros gyvūną, sukuriant virtualų pasakojimą apie jūrų pasaulį. Edukacinis užsiėmimas vedamas Baltijos jūros gyvūnų reabilitacijos centre įrengtoje ekspozicinėje erdvėje, pristatant reabilitacijos centro aktualumą ir poreikį išsaugoti Baltijos jūros biologinę įvairovę.
Ką veiksime? Pirmiausia trumpa pažintis su Baltijos jūros gyvūnų reabilitacijos centro interaktyvia, Baltijos jūros problemas ir ne tik atliepiančia ekspozicija bei gyvūnų reabilitacijos centro patalpomis, jų funkcijomis ir žinoma pačiais slaugomais gyvūnais. Sekančioje veikloje edukacinio užsiėmimo dalyviai patys, pasitelkę interaktyvią užduočių knygą, bandys pagydyti jūros gyvūnus. Paskutiniosios veiklos metu bus atskleidžiamas edukacijos dalyvių išgydytų gyvūnų likimas, lydimas virtualaus, pačių dalyvių sukurto, pasakojimo apie jūrų pasaulį ir (savi)refleksija apie žmogaus ir gamtos sintezę.
Kur susitiksime? Edukacinis užsiėmimas vyksta Lietuvos jūrų muziejui priklausančiame Baltijos jūros gyvūnų reabilitacijos centre (pastatas už delfinariumo)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Meno terapija pagrįsta supratimu, kad mūsų kūriniai gali padėti suvokti kas esame, padėti išreikšti jausmus ir mintis, kurių negalime išreikšti žodžių pagalba. Ji ne tik teikia mums didelį malonumą ir estetinį pasitenkinimą, bet ir skatina savęs pažinimą, ugdo mus kaip asmenybes, nuteikia pozityviai. Užsiėmimų tikslas – suteikti dalyviams teigiamų emocijų. Uždaviniai – skatinti kūrybiškumą, atskleisti mokinių meninės raiškos gebėjimus, lavinti estetinį skonį, mokyti atsipalaiduoti atliekant kūrybines užduotis. Edukacinio užsiėmimo metu dalyviai tampa kūrėjais. Jiems pateikiamos kūrybinės užduotys ir priemonės – natūralios medžiagos tokios kaip druska, vanduo, akmenukai, žemė bei pagalbinės medžiagos – popierius, guašas, akvarelė. Ši veikla nereikalauja gebėjimų piešti. Užsiėmimuose vyksta nenuspėjamas žaidimas dailės priemonėmis bei technikomis. Siekiama pažinti save, o ne sukurti vertingą darbą. Numatomas rezultatas – paveikslas, kurį dalyviai pagal tam tikras instrukcijas ir technikas atliks iš pradžių individualiai, bei vėliau komandose, bandydami suvokti savo bei kitų jausmus ir nuotaikas.


Varėnos r. Liškiavos daugiafunkcis centras

Programos tikslas: Netradicinėje, senovės buitį primenančioje aplinkoje, naudojant netradicinio ugdymo metodus bei įjungiant dalyvius į praktinį kiaušinių marginimo vašku užsiėmimą, suteikti/praplėsti vaikams žinių bei praktinių įgūdžių apie margučių marginimą, reikšmę ir tradicijas.
Užsiėmimas vyksta netradicinėje, senovės buitį menančioje aplinkoje, kurioje gausu mūsų protevių naudotų rakandų. Po trumpo vadovės bei edukacijos pristatymo, diskusijos forma išsiaiškinama, ką vaikai žino apie margučius, jų marginimą, spalvos, rašto reikšmę. Žinios papildomos naujais faktais bei nauja medžiaga. Tam naudojamas kompiuteris, projektorius, dalinamoji medžiaga. Nuo teorinės dalies keliaujama prie praktikos. Pasirinkę raštus, vaikai margina kiaušinius vašku, dažo juos įvairių spalvų dažuose.  Taip vaikai nusimargina po 3 margučius, kuriuos gali parsivežti į namus. Baigiantis edukacijai, dalyviai susėda  aptarimui - refleksijai.


Šiaulių rajono savivaldybės Vytauto Vitkausko viešoji biblioteka

Etninės kultūros išsaugojimas ir puoselėjimas priklauso nuo mūsų pačių ir mus supančios aplinkos. Todėl edukacinės programos tikslas – inovatyviomis priemonėmis skatinti mokinių domėjimąsi senaisiais baltų ženklais ir baltų etnokultūra, ugdant jų kūrybiškumą, kultūrinį supratimą. Veiklos metu vaikai tamsoje lankys parodą „Baltų simbolių interpretacijos“, vėliau per vaizdines priemones tyrinės baltų simbolių reikšmes, savitų simbolių kūrimo būdus bei tapybą šviečiančiais akriliniais dažais. Susikūrę eskizus, tapys ant drobės, kurs baltų simbolių interpretacijas, o pabaigoje patys surengs tapytų darbų parodą ir ją pristatys.


Senojo knygrišystės amato edukacija- gaminu knygą

Lazdijų rajono savivaldybės viešoji biblioteka

Senųjų amatų gaivinimas ir sklaida užtikrina tradicijos tęstinumą, prisideda prie paveldo išsaugojimo. Tai – gyvosios pamokos jaunajai kartai, padedančios geriau pažinti ir įsivaizduoti šalies istoriją, kultūrą, skatinančios kūrybiškumą ir išradingumą, glaudesnį kartų bendravimą ir bendradarbiavimą. Taikydami senąsias istorines knygrišystės technologijas, priemones, įrankius ir medžiagas, atsižvelgdami į mokinių amžių,  įrišime odinę knygelę  pagal XVI-XVII a. LDK žemių teismo aktų knygas. Individualiai konsultuojami ir prižiūrimi mokiniai išmoks rišti knygas. Taip pažindami knygos atsiradimo procesus ir įgyvendinimo etapus: susipažinti su knygos struktūra, įrišimo procesais, reikalingos medžiagos kaupimo ir sisteminimo. Vyks praktiniai užsiėmimai pagal 3 programas. 1 programa. Suvenyrinės užrašų knygelės gaminimas - prie odos mokysis prisiūti iš popieriaus sulenktą lanką. Pavieniais žalvariniais spaudais (pagamintais pagal XVI a. Renesanso laikotarpio Žygimanto Augusto knygų pavyzdžius) odoje spaudžiamais ornamentais galės papuošti pasigamintos suvenyrinės knygelės odinį viršelį. 2 programa. Naudojant senąsias istorines knygrišystės technologijas, priemones bei įrankius, rišime rankraštinę kelių lankų knygą pagal LDK XVII- XVIII a. Teismų knygų pavyzdžius. Pasidarysime popieriaus lankus, juos pažymėtose vietose vaškuotu lininiu siūlu prisiūsime prie odos, odą ornamentuosime pavieniais žalvariniais spaudais (yra galimybė įspausti Veisiejų (Lazdijų) arba Vyčio ženklą).  3 programa. Trijų lankų brošiūros arba aštuonių lankų užrašų knygelės įrišimas: popieriaus lakštų lankstymas, siūlo vaškavimas, lankų siuvimas nenaudojant siuvimo rėmo. Dalyviai gaus praktinius knygų įrišimo rankomis įgūdžius, išmoks dirbti individualiai bei kolektyve, susipažins su knygos bei knygrišystės atsiradimo istorija, bus ugdomas jų kūrybiškumas, darbštumas , kruopštumas, atsakomybės suvokimas. Lietuvos istorijos pažinimas per knygos ir
knygrišystės istoriją.

Lietuvos sostinės Vilniaus ir Gedimino laiškų metai

Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Šis edukacinis užsiėmimas atliepia 2022 m. prioritetines valstybės minimas svarbias datas ir sukaktis, t.y., Lietuvos karaimų 625 metų paminėjimą. Pradžioje užduodamas klausimas apie karaimų tautą siekiant sužadinti bei aktualizuoti dalyvių turimą patirtį, asociacijas, žinias.Taip pat parodoma viena dėlionės detalių ir sukeliama intriga spėliojant kas tai ar kam, kur tai naudojama. Atsakymo ieškoma Kunigaikščių rūmų Vaivadijos salėje, kur eksponuojamoje schemoje atspindėtas daugiatautis miestas su skirtingų religijų maldos namais, tame tarpe ir karaimų maldos namais - kenesa. Trumpai aptariama religija karaizmas, jo panašumai ir skirtumai su judaizmu, kreipiamas dėmesys į maldos, laidojimo papročius. Sekantis sustojimas karaimams skirtoje salėje, kur remiantis žemėlapiu akcentuojama karaimų tautos atsiradimo Lietuvoje istorija, paaiškinami esminiai karaimų ir totorių tautų skirtumai religijos, kalbos, gyvenimo būdo, papročių aspektais. Tęsiant užsiėmimą, edukacinėje klasėje dalyviai suskirtomi į dvi grupes ir turi sudėlioti karaimų maldos namus - kenesą. Ant medinių detalių yra užrašyti dainos žodžiai karaimų kalba (eilėraščio autorius Simonas Firkovičius (1867 – 1982)). Prieš renkant dėlionę, parodoma kenesos nuotrauka, kuri leidžia geriau įsivaizduoti pastatą iš įvairių pusių. Tuo pačiu supažindinama ir su karaimų kalba, įsimenami bent keli besikartojantys žodžiai.Esant norui, gali grupės rungtyniauti bei aiškinti žodžių reikšmę ir tarimą. Edukacijos pabaigai, pasirinktinai pasinaudojama turimu IT įrankiu Kahoot arba Atvirų sakinių metodu bei išklausoma Youtube kanale įdainuota daina karaimų kalba (galimas ir karaoke variantas). Metodai skirti įgytoms žinioms apie karaimų tautos istoriją įtvirtinti ir apibendrinti.


Kviečiu vaikus į nuostabią kelionę su dailininke akvareliste per metų laikus! Akvarelės "Metų laikai" edukacija - tai unikali galimybė vaikui patirti kintančios gamtos spalvų grožį, susipažinti su metų laikui būdinga švente ir pamėginti save išreikšti akvarelės technika. Teorinėje dalyje, vaikai aptars metų laikus, susipažins su jiem būdingais ypatumais, mokinsis stebėti ir aptarti meno kūrinį, ugdys emocinį intelektą, žaidimo metu grupėse ne tik susipažins su šventėmis, bet ir mokysis socialinių įgūdžių. Kūrybinio užsiėmimo metu vaikai galės eksperimentuoti su akvarelės technikomis ir sukurti nuostabius meno kūrinius, atspindinčius skirtingus metų laikus. Pasiruoškite nuotykiui!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Ar žinote kokį istorinį kelią turėjo nueiti knyga, kad nugultų knygų lentynoje ar ant stalelio šalia lovos. Seniausios žinomos knygos rašytos ant molinių lentelių, papiruso ar pergamento rašinių net iš tolo nepriminė dabartinių knygų. Kaip knygos išsivystė į dabar mums įprastą formatą sužinosite apsilankę edukaciniame užsiėmime „Viduramžių knygos paslaptys“ Užsiėmime pasakojama apie knygų istoriją ir raidą, gamybos ypatumus ir amatininkus prisidėjusius prie knygos gimimo. Diskutuojama apie knygų aktualumą šiandien. Praktinėje dalyje dalyviai ugdys kūrybiškumą ir stengsis pritaikyti įgytas žinias maketuodami ir kurdami viduramžių knygų dizainu įkvėptą užrašų knygelės viršelį

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Veikla prasidės trumpa ekskursija komplekse Sodas2123. Praktinio užsiėmimo metu dalyviai galės sukurti atvirlaiškį arba knygų skirtuką naudodami jau paruoštus lino raižinio antspaudukus. Spausdinimo metu tyrinėsime kaip dar galėtumėmė atspausti tokius antspaudukus, eksperimentuosime ir išradinėsime naujus spaudos būdus. Aptarsime, kur dar galėtumėme naudoti antspaudukus. Naudosime specialius vandens dažus vandens
pagrindu.
Veikla yra labai dinamiška ir gali būti pritaikyta konkrečiai temai.


Kyla klausimas, kaip žmogus suvokė laiką skirtingais laikotarpiais ir kokius laikrodžius naudojo laikui matuoti? Ar žinote, kad laikrodis ne tik laiko matavimo prietaisas, bet ir meno kūrinys? Visus atsakymus sužinosite virtualiai keliaudami laiku po Laikrodžių muziejaus ekspoziciją.

Tikslas
Supažindinti su laiko skaičiavimo priemonių raida nuo seniausių laikų, žmogaus gyvenimo tempo kaita, pasaulėžiūros kitimu, atskleisti meno stilių pagrindinius bruožus. Pasitelkiant užduotis ugdyti moksleivių kritinį mąstymą, kultūrinį sąmoningumą, lyderystę.


Edukacinė programa Knygnešiai ir žandarai

Interaktyvios programos metu moksleiviai yra supažindinami su knygnešių gyvenimu, jų įtaka Lietuvos kultūros vystymuisi ir
vėliau iškovotai nepriklausomybei. Užsiėmimo metu, moksleiviai turi galimybę atsidurti knygnešių kailyje, vykdyti specialias
misijas lazerių erdvėje, mokytis savo krašto istorijos labiausiai įtraukiančiu būdu - per žaidimą. Visa programa prasideda jau prieš kelionę, kai mokyklą pasiekia knygnešio laiškas, kuriame jis kreipiasi į atvykstančius moksleivius su pirmąja užduotimi kelionėje..

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Pilietiškumo kompetencija


Siauruko atradimai kiekvienam smalsučiui (2–4 klasėms)

A. Baranausko ir A. Vienuolio-Žukausko memorialinis muziejus

Programos edukatorius pasitinka vaikus, atvykusius į Anykščių siaurojo geležinkelio stotį. Susipažįstama, simboliniais klausimais patikrinama, kur moksleiviai yra matę geležinkelius kaip vieną iš transporto priemonių, ar jau važiavę traukiniais. Bendravimo metu siekiama atkreipti programos dalyvių dėmesį į geležinkelio skirtumus, lyginami siaurieji ir platieji geležinkeliai, žaidžiamas istorinis žaidimas apie Lietuvos geležinkelius. Taip užmezgamas ryšys su grupe ir sukuriamas palankus kontekstas temai pristatyti. Edukatorius, pakvietęs programos dalyvius sėsti į rankinę dreziną su prikabintu vagonėliu, demonstruoja jos veikimo principą ir siūlo išbandyti pačią šią paprasčiausią bėginę transporto priemonę. Aiškinama rankinių riedmenų paskirtis seniau ir dabar, kartu su programos dalyviais svarstoma, kaip tokie riedmenys palengvino žmonių gyvenimą. Programos dalyviai rankine drezina važiuoja į riedmenų paviljoną, pakeliui išbandydami ir keleivio, ir tokios drezinos „mašinisto“ patirtis. Su moksleiviais diskutuojama apie tai, kokio tarpusavio bendravimo reikia, kad keli „mašinistai“ įstengtų suderinti savo veiksmus ir drauge priverstų dreziną greičiau riedėti. Riedmenų ekspozicijoje programos dalyviams pristatomos skirtingos transporto priemonės, irgi riedančios bėgiais, aiškinami jų tarpusavio skirtumai: kas iš matomų eksponatų gali riedėti savarankiškai, o kitus kažkas turi būtinai tempti. Žaisdami istorinį žaidimą, programos dalyviai savarankiškai bando nuspręsti, kurie eksponatai pagal išorinius matomus požymius geležinkeliuose buvo naudojami seniau. Iš riedmenų paviljono programos dalyviai keliauja į geležinkelio stoties pagrindinį pastatą. Pakeičiant erdvę, vaikams pakeliui pasiūloma įjungti kitus pojūčius: užuosti tikrą siaurojo geležinkelio kvapą ir jį apibūdinti, atrasti matomoje stoties teritorijoje daiktus, kuriuos jie galėtų pavadinti „geležinkelio maistu“, išgirsti tik geležinkeliui būdingų garsų, praeiti kelio atkarpą vienu geležinkelio bėgiu...


Paslaugos tikslas – prisidėti prie 1-4 kl. mokinių ugdymo siekiant jų, kaip individų, kaip atsakingų piliečių, visapusiškos fizinio, intelektualinio, socialinio ir dvasinio potencialo išraiškos. Uždaviniai: (1) supažindinti su laivybos vidaus vandenimis ypatumais, laivavedžių profesija; (2) praplėsti kultūrinį akitatį, supažindinant su etnine Minijos kaimo architektūra, Ventės rago lankomais objektais; (3) supažindinti su terorizmu ir nusikalstamumu vandenynuose, siekiant užkirtsti kelią ir sumažinti smurto aukų skaičių aktyvaus piratavimo zonose. (4) Nemuno deltos augmenijos ir gyvūnijos pažinimas ir stebėjimas ekskursijos laivu metu; (5) Nemuno deltos pažintis pagal žemėlapio nuorodas. Numatomos veiklos: pasakojimas "Šių dienų piratai", edukacinė programa "Pažink Rusnę", ekskursija laivu. Paskaita "Šių dienų piratai" skirta supažindinti su smurtu, terorizmu bei nusikalstamumu vandenynuose, aktyvaus piratavimo zonomis, pastarųjų metų piratavimo statistika, apsaugos priemonių metodais. Edukacinės programos "Pažink Nemuno deltą" tikslas - žemėlapio pagalba supažindinti su Minijos kaimo achitektūros ir Ventės rago lankomais objektais (švyturys, ornitologinė stotis). Ekskursija laivu po Nemuno deltą, Kniaupos įlanka, Minijos upėmis marštutu Minija-Ventės ragas-Minija. Pažintis su laivavedžio profesija, vidaus vandenų laivybos taisyklėmis. Siektinis rezultatai: mokiniai žinos laivybos vidaus vandenimis, laivavedžių profesijos ypatumus. Edukacinės programos "Pažink Rusnę" metu praplės kultūrinį akirat,į bus skatinami mokinių progresyvūs atradimai ir atsakomybė, mokoma vadovauti sau ir kitiems, bendradarbiauti, ugdomas charakteris ir kompetencija, įgyjama pasitikėjimo savimi, atrandami gabumai. Ugdoma atsakomybė saugojant unikalią Nemuno deltos gamtą ir jos gyvūniją. Paskaita "Šių dienų piratai" praplės mokinių žinias apie terorizmą ir nusikalstamumą vandenynuose, aktyvaus piratavimo zonas, pastarųjų metų piratavimo statistika, apsaugos priemonių metodus.


Orientacinis žaidimas „Senojo miesto ženklai“

Ką byloja senojo Vilniaus mūrai, gatvių grindinys ir simboliai, pasislėpę jo kiemeliuose? Žaidimas kviečia pažinti spalvingą žilosios sostinės istoriją atrandant mažas, tačiau reikšmingas detales! Šis žaidimas – tai puiki proga pailsėti nuo technologijų ir ekranų. Jo metu nereikalingi jokie išmanieji įrenginiai, naudojami tik fiziniai daiktai. Kiekviena komanda gauna po krepšelį su užduočių knygele, įvairiais prietaisais, o viename punkte net turi išsiųsti tikrą popierinį laišką! Orientacinio žaidimo tikslas – pasitelkiant gyvą miesto aplinką supažindinti moksleivius su Vilniaus senamiesčio vertybėmis, kultūros paveldu. Pagrindiniai orientacinio žaidimo uždaviniai: supažindinti mokinius su svarbiausiomis Vilniaus senamiesčio vertybėmis – architektūros ansambliais ir jų ypatybėmis, skirtingų tautų ir religijų paveldu; sudominti mokinius įvairiais architektūros, istorinių reliktų, meno elementais mieste ir atskleisti jų sąsajas su skirtingomis epochomis, istorijos įvykiais; ugdyti vaikų pastabumą, gebėjimą geriau suprasti ir interpretuoti miesto kultūrinę aplinką; pasitelkiant klausimus ir užduotis, skatinti moksleivius apmąstyti ir plačiau suvokti istorinį kontekstą. Paslaugos teikimo eiga: 1. Dalyviai paskirstomi į komandas. 2. Kiekviena komanda gauna po žaidimui reikalingų įrankių krepšelį su užduočių knygele, atsakymų lapais, žemėlapiu, įvairiomis priemonėmis (ruletė, kuria matuojamos senamiesčio gatvelės; kompasas, kuris reikalingas orientuojantis; žiūronai, skirti pastebėti senamiesčio pastatų detalėms; vokas, atvirlaiškis ir pašto ženklas, kurį mokiniai išsiunčia žaidimo metu; plastilinas, kurio pagalba nuimami atspaudai; ir kt.). 3. Instruktorius supažindina su žaidimo taisyklėmis, nustato laiką, per kurį dalyviai turi grįžti į susitikimo vietą. 4. Praėjus sutartam laikui, komandos grįžta į susitikimo vietą. Instruktorius įvertina rezultatus, pateikia teisingus atsakymus, atsako į iškilusius klausimus apie žaidimą ir/ar objektų istoriją.


Scenos vaizdeliai iš Šilokarčemos dvaro gyvenimo

1845 m. balandžio 1 d. Klaipėdoje gimė Šilokarčemos krašto kultūros ir visuomenės veikėjas, miesto mecenatas, Mažosios Lietuvos lietuvių tautosakos rinkėjas ir leidėjas bei pirmojo muziejaus Klaipėdos krašte įkūrėjas Hugo Šojus. Edukacinio užsiėmimo tikslas - priartinti senojo Šilokarčemos dvaro sąvininko Hugo Šojaus ir jo aplinkos (draugų ir artimųjų) istoriją prie šiuolaikinio jauno žmogaus. Užsiėmimo metu dalyviai susipažins su dvarininko Hugo Šojaus ir jo artimiausios aplinkos (artimųjų ir bičiulių) būdo bruožais, veikla bei gyvenimo aplinkybėmis. Tai nebus fragmentiškas teorijos dėstymas, bet aktyvus istorinių faktų pažinimas, atliekant užduotis grupėse. Užsiėmimas vyksta centriniuose buvusio Šilokarčemos dvaro rūmuose, ten, kur kažkada gyveno Hugo Šojus su savo šeima. Edukacinio užsiėmimo forma – teatrinė improvizacija: dalyviai, pasiskirstę po du, taps režisieriais ir aktoriais. Užsiėmimas pradedamas pasisveikinimu, bet neįprastu – kiekvienas dalyvis turės įsikūnyti į prezidentą, senolę, į seniai nesimačiusius draugus ar XIX a. aukštuomenės narius. Gavę atitinkamą rekvizitą ir siužetą, aktoriai turės atskleisti Hugo Šojaus ir jo aplinkos žmonių charakterį, įsikūnydami į atitinkamą personažą, o režisierius taps pasakotoju, vaizdingai pristatydamas kiekvienos asmenybės gyvenimo istoriją. Užsiėmimo metu naudojami grupinio darbo, diskusijos, žaidimo, kūrybos, teatrinės improvizacijos metodai.


„SAULĖS AKMUO" – tai aktuali kūrybinė edukacinė programa apie pasaulinį atšilimą, klimato kaitą ir žaliojo kurso svarbą.
Programos metu kalbėsime apie ekologiją, klimato kaitą, paliesdami tiek dabartinius laikus, žmogaus veiklą ir jos padarinius, tiek gintaro formavimosi periodą. Tyrinėsime Baltijos gintaro formavimosi sąlygas, palyginsime gintarą su kitomis iškastinėmis augalų bei gyvūnų liekanomis, kurios dėl žmogaus veiklos daro milžinišką įtaką klimato kaitai. Diskutuosime apie biologinių rūšių įvairovės bei medžių išsaugojimo svarbą ir kaip kiekvienas iš mūsų galime prisidėti prie klimato kaitos stabdymo!
Kūrybinio darbo metu gaminsime gintarinį amuletą, naudosime tik ekologiškas ir aplinkai draugiškas priemones.
Sukurtas amuletas kasdien bus lyg tylus priminimas išlikti sąmoningais ir nepamiršti, kad pradedant eiti mažais žingsneliais kiekvienas galime pasiekti labai daug ir kartu tapti didžiule jėga, kuri neabejotinai išsaugos žaliąją planetą ateities kartoms.


EDUKACINIS UŽSIĖMIMAS ,,KIEKVIENAM SAVAS ATLANTAS‘‘ 9-12 klasėms

Šis edukacinis užsiėmimas, įkvėptas keliautojo Aurimo Valujavičiaus kelionės irkline valtimi per Atlantą. Edukacinio užsiėmimo metu dalyviai bus kviečiami kurti savo unikalias kelionių istorijas, atspindinčias asmenines svajones bei siekius. Sukurtuose pasakojimuose atsispindės dalyvių vidiniai bei išoriniai – aplinkos iššūkiai. Klausydamiesi specialiai sukurto garso takelio, jie bandys identifikuoti kylančias emocijas, įvertins savo gebėjimus susidoroti su ekstremaliomis situacijomis siekiant tikslo.


Edukacija ,,Kitas veidas“ Medicininė kaukė – šių dienų kūrinys? Nieko panašaus, – apsaugą nuo viruso žmonės ėmė nešioti prieš 400 metų. O apsauga nuo dvasių dar seniau – prieš daugiau nei 9000 metų. Senąja ispanų kalba kaukė reiškia kitą veidą, todėl žmonės kaukę dėvėjo norėdami pasislėpti. Tačiau ne tik, ar žinai, kad senovėje mokiniai už prastą mokymąsi galėjo būti nubausti priverčiant juos nešioti ,,gėdos“ kaukę su asilo ausimis? Afrikos genčių kariai baisiomis kaukėmis stengėsi išgąsdinti savo priešus, senovės inkai – prisikviesti mirusiųjų dvasias, o lietuviai – išvaryti visus negerumus iš savo kiemo. Kaukės gali būti naudojamos ritualuose, ceremonijose, medžioklėje, šventėse, karuose, spektakliuose, teatruose, madoje, sporte, filmuose, taip pat medicinos, apsaugos ar profesiniais tikslais. Pasaulyje veikia net keletas muziejų, skirtų įvairių rūšių kaukėms. Edukacijos metu susipažinsite su įdomiausiomis pasaulio kaukėmis, senovės graikų, japonų teatrais, sužinosite apie kam kaukės reikalingosVenecijos karnavalo dalyviams, o kam – numirėliams. Edukacija skirta 2-4 ir 5-8 klasių mokiniams. Priklausomai nuo mokinių amžiaus, jų gebėjimų taikomi skirtingi mokymo metodai: 2-4 klasių mokiniai atlieka kūrybinę užduotį ir iš pateiktų medžiagų kuria teatro kaukę, 5-8 klasių mokiniai žiūri video medžiagą apie pomirtinių kaukių gamybą, susipažįsta su žinomiausiais kino filmais, kurių herojų įvaizdis kuriamas naudojant kaukę.
Mažiausias pamokų skaičius kituose už Kauno ar Vilniaus ribų - 4 pamokos vienoje mokykloje.
 Kiekviena edukacija derinama individualiai: data, pamokų pradžios laikas, tad prieš rezervuojant laiką, būtina susisiekti telefonu.


Šiaulių miesto savivaldybės viešoji biblioteka

Vaikų literatūros skyriuje yra pasaulio lėlių kolekcija (136 vnt.) Europos, Azijos, Amerikos, rytų ir šiaurės kraštų įvairių epochų lėlės tautiniais kostiumais. Jos yra geriausios pasakų iliustratorės, supažindina vaikučius su pasaulio tautų įvairove ir geografija. Siūlome edukacinį užsiėmimą 1–4 klasių moksleiviams susipažinti su pasaulio lėlių kolekcija, žaislų ir lėlių atsiradimo ir raidos istorija, pasidaryti unikalią popierinę lėlę ir sukurti išskirtinį tautinį kostiumą. Vaikai vėliau namuose galės sukurti visą rūbų kolekciją, puošti aksesuarais, pastatyti iš popieriaus namus, sukurti augintinių.


Paskaita "Šių dienų piratai" skirta supažindinti su smurtu, terorizmu bei nusikalstamumu vandenynuose, aktyvaus piratavimo zonomis, pastarųjų metų piratavimo statistika, apsaugos priemonių metodais. Edukacinės programos "Pažink Rusnę" tikslas - žemėlapio pagalba supažindinti su Rusnės miestelio achitektūros ir technikos lankomais objektais. Ekskursija laivu po Nemuno deltą, Atmatos, Minijos upėmis marštutu Minija-Rusnė-Mingė. Pažintis su laivavedžio profesija vidaus vandenų laivybos taisyklėmis.


Edukacijos ,,Mitinių būtybių pasaulyje“ tikslas – žaismingai supažindinti su lietuvių mitologija, žadinti susidomėjimą ir kūrybiškumą. Turintiems mitologijos žinių – padėti prisiminti primirštus faktus, suteikti naujos informacijos, paskatinti į lietuvių mitologiją pažvelgti nauju žvilgsniu.

Uždaviniai:
1.	Suteikti įdomios informacijos apie lietuvių mitologiją.
2.	Supažindinti su mitologinių būtybių išvaizdos ir elgesio bruožais, veiklom, svarba.
3.	Ugdyti vaikų kūrybiškumą kviečiant sukurti savo mitinę būtybę, įprasminti jos egzistavimą šiandieniniame pasaulyje.
4.	Padėti atlikti užduotis siūlant išsitraukti užuominą, tokiu būdu skatinti nebijoti žaisti.

Edukacijos aprašymas (edukacijos eiga):
1.	Susipažinimas su klase.
2.	Pokalbis apie lietuvių mitologines būtybes, jų bruožus, ką jos veikdavo, kur gyveno (1 ir 2 plano dalims – 10 min.)
3.	Užuominų traukimas, siekiant išsiaiškinti, kokias netikėtas detales, bruožus, turės kuriamos mitinės būtybės, apgalvojimas, ar jos geros, ar kenkiančios žmonėms, kur gyvena.
4.	Piešimo procesas naudojant įvairias priemones (3 ir 4 plano dalims – 20 min.)
5.	Mitinių būtybių pristatymas klasės draugams  – 10 min.
6.	Aptarimas, pasidalinimas įspūdžiais, atsisveikinimas (5 min.)

Siekiamas poveikis:
1.	Patiriamos teigiamos emocijos, kurios didina mokymosi motyvaciją.
2.	Padidėjusi vaiko savivertė ir pasitikėjimas savimi, savo kūriniu.
3.	Sustiprėję socialiniai įgūdžiai: gebėjimas dirbti individualiai, pristatyti savo darbą kitiems, kelti klausimus ir kurti pagarbią diskusiją.
4.	Edukacija leidžia atpažinti turimas formaliojo ugdymo žinias ir susieti jas su įgytomis edukacijos metu.

Įgyvendintoja – menininkė Ugnė Upė Pilitauskaitė, Vilniaus dailės akademijos magistro I kurso studentė. Nuo 2020 m. veda įvairias menines-kultūrines edukacijas vaikams ir suaugusiems.


Ir aš mažas buvau... pasakas skaičiau, pirštais skaičiavau (Nuotolinė paslauga)

Ar žinojote, kad vienas žymiausių vaikų rašytojų Pranas Mašiotas ne tik parašė apie 150 knygų, tačiau vienoje jų aprašė savo paties vaikystės nuotykius ir buvo atsidavęs mokytojas, mokęs vaikus matematikos ir fizikos? Šio užsiėmimo metu pažinsime rašytojo asmenybę ir išgirsime apie svarbiausius jo darbus. Skaitydami autoriaus kūrinio ,,Ir aš mažas buvau“ ištraukas aiškinsimės, kaip anksčiau gyveno vaikai, vėliau pakviesime suvaidinti rašytojo pasakų herojus, žaidžiant virtualų vaidybinį žaidimą ,,Ne ką pasakei, o kaip“. Galiausiai, stebėsime ir kartu atliksime paties pedagogo aprašytus eksperimentus - aiškinsimės, kas nutinka pakaitintam metalo gabaliukui, klausysime ,,skambančių Vilniaus varpų“ bei spręsime Prano Mašioto parengtus matematinius uždavinius virtualių skaitliukų pagalba.


Programoje „Muzikinė mįslė“ laukia pažintis su muzikos instrumentais, kaip jie vadinasi ir iš ko jie padaryti, kaip jie skamba. Visa medžiaga papildoma instrumentiniu atlikimu. Skambant girdėtoms melodijoms, spėsime jų pavadinimus. Mįslės apie muziką ir muzikos instrumentus padės vaikams suprasti visą jų įvairovę. Programa skirta gerinti vaikų bendravimo įgūdžius, skatinti emocinį vystymąsi per muziką, scenos meną, kūrybą.Paslaugas teiks profesionalūs muzikantai, pedagogai. Paslauga kokybiška, aukštos meninės ir kultūrinės vertės. Programoje atskleidžiama pučiamųjų instrumentų istorija, konstrukcija ir skambesys. Programa skatina svarbiausius bendravimo, pilietiškumo įgūdžius.Kūrybiškumo ugdymas yra puikus asmenybės ugdymas.


Įvairūs talismanai lydi žmones jau nuo akmens amžiaus. Jų gamybai naudotos  įvairiausios medžiagos – nuo akmens, medžio, kaulo iki įvairių metalų ir brangakmenių. Edukacinio užsiėmimo metu dalyviai supažindinami su senovės tikėjimu, talismanų naudojimo istorija ir praktikomis, taip praplečiant dalyvių akiratį ir skatinant toleranciją. Išklausius teorinę dalį, diskutuojama apie talismanų reikšmę šiandieniniame pasaulyje ir laimės sampratą. Edukacinis užsiėmimas lavina kūrybiškumą, estetinį suvokimą leisdamas dalyviams nusispalvinti asmeninį talismaną.


Ar galite įsivaizduoti šiuolaikinę gatvę, kuria riedėtų ne automobiliai, o arklių traukiami vežimai? O galbūt norėtumėte per vestuves riedėti brička?
Trumpam sugrįžkime į laikmetį, kuomet kinkomasis transportas padėjo ne tik atliekant ūkio darbus, bet ir buvo neatsiejama švenčių dalis. Susitikimo metu sužinosite vežimo paskirtį lietuvių istorijoje, susipažinsite su vežimų tipais, jų dalimis. Praktinės dalies metu Jūsų lauks kruopštumo pareikalausiantis darbas, kurį atlikę namo keliausite ne pėsčiomis, o ratais!
Edukacija skirta 3-6 klasių mokiniams.


Alytaus Jurgio Kunčino viešoji biblioteka

Ką bendro turi vienas žymiausių lietuvių prozininkų Jurgis Kunčinas ir sraigės?
Kodėl rašytojo vardo bibliotekoje iš tiesų gyvena trys didžiosios achatinos?
Kuo sraigės panašios į žmones ir kuo jos skiriasi nuo mūsų?
Atsakymus į šiuos klausimus išgirsite atvykę į edukaciją „Jurgis Kunčinas vaikams: „Labas, sraige, kur eini“!
Kviečiame pakeisti mokymosi erdvę ir įgyti naujų patirčių!
Edukacijos metu susipažinsite su Jurgio Kunčino kūryba ir asmenybe, sužinosite daugybę įdomių faktų apie sraiges, smagių praktinių užduočių metu patirsite skirtumus ir panašumus tarp sraigės ir žmogaus, visi drauge kursite improvizuotą „sraigialapį“.
Edukacijos pabaigoje išlaisvinsite savo vaizduotę bei kūrybiškumą ir kūrybinių dirbtuvių metu pasigaminsite po linksmą sraigę!


Klaipėdos miesto savivaldybės Imanuelio Kanto viešoji biblioteka

Edukacinio užsiėmimo „Nuo simbolio iki knygos“ tikslas supažindinti dalyvius su rašto atsiradimo istorija, jo raida ir įdomiais faktais. Praktiškai išbandyti senųjų rašto simbolių rašymą. Žaidimų pagalba išsiaiškinti, kokios knygos buvo tik joms atsiradus ir kaip jos tobulėjo ir kito laikui bėgant. Taip pat, susipažinti su knygų sandara, jų gamybos ypatumais (kuo skyrėsi knygų gamybos medžiaga dabar ir tik joms atsiradus?). Panagrinėti, kokios naujovės vyrauja pastaruoju metu knygų gamyboje taikant išmaniąsias technologijas bei aptarti knygų skaitymo „taisykles“ ir higieną. Edukacinis užsiėmimas sudarytas iš naudingos ir intriguojančios informacijos, kuri perduodama naudojant žaidybinius metodus bei aktyvaus dalyvių įsitraukimo į programą elementus. Šios programos metu bus siekiama dalyvius sudominti knygų pasauliu bei parodyti, kad jis gali būti labai įdomus ne tik skaitymo, bet ir kitokioje veikloje, t. y. papildytos realybės knygų naudojimas, „Išminties rakto“ paieška (viktorina). Už teisingus atsakymus vaikų laukia staigmenos! Užsiėmimo metu bus ugdomi kolektyvinio darbo įgūdžiai, kritinis mąstymas, skiepijami bendradarbiavimo principai. Atsižvelgiant į situaciją, edukacija galima vykdyti nuotoliniu būdu per pasirinktą platformą. Jos metu dalyviai išklausys, pamatys ir aktyviai diskutuos bei dalinsis savo patirtimi, atliks praktines užduotis. Visą informaciją užtvirtins atsakinėdami į viktorinos klausimus, spręsdami kryžiažodį.


Programos tikslas – supažindinti dalyvius su lietuviška duonos kepimo tradicija ir papročiais, skatinti jų suvokimą bei ugdyti bendravimo kultūrą, kūrybinę iniciatyvą, savarankiškumą, meilę ir pagarbą tėvynei. Uždaviniai: (1) supažindinti su XIX a. suvalkietiškos trobos aplinka; (2) parodyti duonos kepimo procesą; (3) supažindinti su ilgu duonos keliu – nuo rugio pasėjimo iki iškeptos duonelės padėjimo ant stalo; (4) skatinti pajausti ir suprasti duonos reikšmę mūsų protėviams ir dabar. Praktinė pažintinė programa vykdoma muziejaus troboje, įrengtoje pagal XIX a. Suvalkijos valstiečio trobą. Užsiėmimus vedančios muziejaus darbuotojos apranga taip pat yra panaši į to meto valstietės apsirengimą. Šio užsiėmimo metu lankytojai ne tik gali stebėti duonos kepimo procesą, bet jame ir patys dalyvauja. Edukacinės programos metu jau būna iškūrenta krosnis, lankytojams išdalijama jau užminkyta duonos tešla. Jie patys susiformuoja duonos kepalėlius, kurie bus iškepti ir atiduoti išsinešti į namus. Prieš duonos pašovimą į krosnį parodoma, kaip pagal valstiečių buityje gyvavusias tradicijas buvo valoma krosnis, papasakojama, kaip buvo formuojama duona ant ližės, parodomi naudojami įrankiai, tada įšaunami į krosnį pačių susiformuoti duonos kepalėliai. Kol duona kepa, lankytojai supažindinami su ilgu duonos keliu – nuo rugio pasėjimo iki iškeptos duonelės padėjimo ant stalo. Parodomi seniausi žemės įdirbimo padargai, apie juos papasakojama, galima juos paliesti. Toliau supažindinama su sėja, parodomi sėjos metu naudojami įrankiai, galima pabandyti pasėti. Taip pat pasakojama apie rugio augimą, tuo metu gyvavusias tradicijas ir papročius. Apkalbama rugiapjūtė, parodomas pjautuvas, rodoma, kaip pjaudavo, galima pabandyti. Siūloma pamėginti iškulti rugius spragilais etnografiniame kluonelyje, sumalti juos akmeninėmis girnomis. Per tą laiką duonelė iškepa, išimama iš krosnies ir drobiniuose maišeliuose iškilmingai įteikiama ją pasidariusiems lankytojams. Pasakojama apie duonos reikšmę


„Maža tauta su dideliu žodynu“ (V. Mačernis) (nuotolinis renginys)

Užsiėmimas „Maža tauta su dideliu žodynu“ (V. Mačernis) pakvies mokinius susipažinti su vienu iš didžiausių ir unikaliausių leksikografinių darbų pasaulyje – „Lietuvių kalbos žodynu“. Toks žodynas – kiekvienos tautos svajonė ir kartu tam tikras tos tautos ne tik kalbos mokslo, bet ir apskritai kultūros rodiklis. Ar žinote, kiek metų leistas „Lietuvių kalbos žodynas?“ Kada išėjo pirmasis jo tomas, o kada paskutinis? Kiek žodynas turi puslapių? Gal galėtumėte pasakyti ilgiausią lietuvių kalbos žodį? Kuris žodis turi daugiausiai sinonimų, daugiausiai reikšmių, yra dažniausiai vartojamas? Ar žinote, kas yra „būras“, „naginė“, „mamužė“, „kafija“, „žįstukas“, „aniolas“ ir kt.? Apie tai ir dar daugiau, atlikdami įdomias kūrybines užduotis, naudodamiesi interaktyviu elektroniniu žodyno variantu, sužinos užsiėmimo dalyviai.


Kūrybinės dirbtuvės „Pajūrio radinių nuotaikos“ su gide ir knygų autore Rūta Norkūne

Pajūrio radinių nuotaikos - tai kūrybinės dirbtuvės pagal gidės ir edukatorės Rūtos Norkūnės pažintinę knygą vaikams „Keliaujam į pajūrį. Vija ir Meška miestinėja“. Dirbtuvių tikslas – susipažinti su Lietuvos pajūrio kultūriniu ir gamtiniu paveldu - aptarti žmogaus daromą poveikį gamtai, kuriant savo pajūrio radinio personažą.

Užsiėmimo metu susipažinsime su knygos personažais ir išsiaiškinsime kas yra „miestinėjimai“. Svarstysime, kas yra Klaipėdos kraštas ir kuo jis svarbus? Koks ryšys sieja žmogų ir gamtą? Kaip žmogus paveikia aplinką? Su kokiomis aplinkosaugos problemomis susiduria pajūrio ir pamario vietovės? Ką kiekvienas galime padaryti, kad sumažėtų gamtos tarša? Atsakymų ieškosime žaisdami ir daikteliaudami. O susitikimą apibendrinsime susikurdami po pajūrio personažą iš pajūryje surinktų daiktų: gamtos sukurtų arba žmogaus paliktų. Sukurtiems objektams suteiksime personažo pavidalą, skirtingomis technikomis galėsime pasirinkti pavaizduoti veidą, kūną, nuotaikos, emocijos išraiškas. Sukurtas pajūrio radinių nuotaikas pristatysime klasės draugams ir apgyvendinsime pajūrio žemėlapyje.

Edukacinio metu mokiniai susipažins su svarbiausiais Lietuvos pajūrio ir pamario kultūros paveldo ir gamtos objektais. Kūrybinės ir patyriminės veiklos įtraukia kiekvieną mokinį ir padeda aptarti aplinkosaugos, paveldosaugos klausimus, didina emocinį intelektą, kritinė mąstymą, skatina gimtojo krašto pažinimo ir skaitymo džiaugsmą.

Edukacinį užsiėmimą veda gidė ir edukatorė Rūta Norkūnė, Interaktyvių edukacinių ekskursijų vaikams ir suaugusiems iniciatyvos „Miestinėjimai“ įkūrėja, pažintinių knygų vaikams „Vilnius. Vija ir Meška miestinėja“ (2021 m. pažintinės metų knygos vaikams nominantė) ir „Keliaujam į pajūrį. Vija ir Meška miestinėja“ autorė.

Jei nerandate tinkamo laiko, norėtumėte keisti edukacijos turinį ar turite papildomų klausimų, susisiekite el. paštu miestinejimai@gmail.com arba nurodytu telefonu.


Režisierė – Šviesa Šulc. Įtraukianti ir nuotaikinga kalėdinė pasaka 1-4 klasių mokiniams apie išdykusį vaiką, kuri užburia piktoji fėja ir paverčia kiškučiu. Spektaklio metu jis, padedamas mažųjų žiūrovų, keliauja daryti gerų darbelių. Ar jie padės išsivaduoti nuo kerų? „Belaukiant Kalėdų “ – tai interaktyvus spektaklis, kuriame kiekvienas geras darbelis yra mažas stebuklas. Spektaklio metu aktoriai bendrauja su mažaisiais žiūrovais, kartu šoka, dainuoja, moko eilėraštukų, vaikai atsakinėja į klausimus, pataria, mokosi skaičiuoti ir gyvena spektaklyje vyraujančia Kalėdų dvasia.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija


Kviečiame vaikus patirti šokio ir judesio džiaugsmą! Čia eksperimentuosime, žaisime, bendrausime ir kursime kaip komanda. Kiekvienas galės atrasti savo individualumą ir susijungti į bendrą klasės šokį.
Programa įtraukia vaikus, lavina kūrybiškumą, praplečia saviraiškos galimybes bei komunikacijos įgūdžius. Po proceso, tikėtina, pagerės klasės santykiai ir nuotaika bus pakili. :)


Orientacinis žaidimas “Karališkoji meilės istorija Renesanso Vilniuje”

Sugrįžkime į 500 metų senumo renesansinį Vilnių. Orientacinio žaidimo metu mokiniai privalės susirasti reikiamus objektus patys, pasitelkį mobilioje aplikacijoje nurodytus žemėlapius. Žaidimas drieksis aplankant renesanso laikotarpiu pastatytus statinius: mokiniai ieškos Bonos Sforcos įkurto sodo, Žemutiniame mieste neišlikusių Radvilų rūmų, pasislėpusių Valdovų rūmų detalių, Vilniaus universiteto simbolinių durų, didikų Goštautų rūmų vietos. Per 90 minučių teks išsiaiškinti, kokie didikai buvo svarbiausi renesanso epochos skleidėjai Vilniuje, kokios religinės kovos vyko mieste, o kuris Lietuvos valdovas turėjo išties pakovoti dėl politiškai ir finansiškai nepalankios santuokos su vietine didike. Šios legendinės Žygimanto Augusto ir Barboros Radvilaitės meilės dramos fone vystėsi renesanso epochos naujovės kultūros, akademinio mokslo, įvairių sričių administravimo, agrarinėje srityse. Orientacinio žaidimo metu mokiniai sužinos kaip renesanso epocha pasiekė Lietuvą, kaip ji reiškėsi Vilniaus mieste. Žaidimo pagalba moksleiviams suteikiama galimybė giliau pažinti Lietuvos sostinės materialines ir nematerialines vertybes, skatinama pagarba ir domėjimasis ne tik istorija, bet ir kultūra, paveldu ir jo tausojimu.


Edukacinis užsiėmimas „Senoji Šiaulių miesto „Lobyno saugykla“

Buvusios miesto iždinės (banko) pastatas yra pačiame miesto centre, istorinėje jo dalyje. Tai vienas iš nedaugelio išlikusių XX a. pradžios istorinių pastatų Šiauliuose (architektas - Stanislovas Kačkovskis). Edukacinis užsiėmimas skirtas pristatyti mokiniams buvusią miesto iždinę/banką kaip saugomą kultūros paveldo objektą. Jo metu supažindinsime mokinius su pastato raidos istorija, papildydami ją nuotraukose užfiksuotais vaizdais, pačiu iždinės pastatu, čia esančiais eksponatais. Apžiūrėję neoklasicizmo stiliaus banko statinį, įvertinsime objekto architektūros pokyčius nuo statybų pradžios (1907 – 1908 m.) iki dabartinių laikų, apžiūrėsime senovinius seifus, išlikusius banko eksponatus, sukauptą pinigų kolekciją, pasivaikščiosime po buvusio banko erdves. Bus sudaryta galimybė mokiniams prisiliesti prie šių istorinių eksponatų. Užsiėmimo metu vaikams bus pateikiamos trumpos pastabumą ir dėmesingumą lavinančios užduotys, praktinės veiklos („Išlankstykime popierinę piniginę“, viktorina „Pinigai, pinigėliai...“, „Pagalvokime apie vertybes“ ir kt.). Dalinsimės patirtais įspūdžiais ir emocijomis.


Nacionalinis muziejus Lietuvos Didžiosios Kunigaikštystės valdovų rūmai

Edukacinis užsiėmimas vedamas muziejaus ekspozicijoje (Renesansinėse menėse, Valdovo bibliotekoje). Istorinių daiktų apsuptyje edukacinio užsiėmimo dalyviai susipažins su esminiais Renesanso epochos kultūros bruožais ir Lietuvos Didžiosios Kunigaikštystės valdovų kultūrine aplinka Renesanso laikotarpiu. Užsiėmimo tikslas – ne tik praplėsti ir įtvirtinti istorines žinias, bet ir pagilinti anglų kalbos įgūdžius, naudojant istorines sąvokas. Mokysimės įvardyti asmenis ir objektus lietuvių ir anglų kalbomis. Daug dėmesio skirsime valdovų Žygimanto Senojo, Žygimanto Augusto, jų šeimų narių pristatymui ir požiūrio į valdančiojo elito vaikų lavinimą atskleidimui. Nagrinėsime valdovų genealoginį medį, mokysimės įvardyti dvaro pareigūnus bei apibūdinti jų funkcijas ir dvaro aplinkos kultūrinį kontekstą lietuvių ir anglų kalbomis. Įgytas žinias ir gebėjimus pasitikrinsime atlikdami kryžiažodį. Užsiėmimas parengtas atsižvelgus į 5 ir 8 klasių istorijos bei anglų kalbos mokymo programas.


Dzūkijos-Suvalkijos saugomų teritorijų direkcija

Edukacijos metu moksleiviai sužinos įdomių faktų apie drugius, įspūdinga jų įvairovę (drugių rekordai, „vitražiniai“ kiaušinėliai, „auksiniai“ kokonai, vikšrai „kaktusiukai“, garsą skleidžiantys suaugėliai,...), gyvenimo ciklą, vaidmenį žmogaus gyvenime. Ieškos atsakymų į klausimus: Kuo panašūs ir kuo skiriasi drugys ir mažiausias paukštis? Ar drugys turi balsą? Praktinėje dalyje moksleiviai derins gamtines žinias su kūryba – gamins drugelius, su kuriais galės žaisti, vaidinti ar jais pasipuošti klasę. Vyresnių klasių moksleiviai gamins judantį/mechaninį drugelį.


Edukacinio užsiėmimo – kūrybinių dirbtuvių „Laiško kelias“ tikslas – supažindinti dalyvius su miesto ir pašto istorija autentiškame senojo pašto pastate Utenoje, per kurią ėjo pašto kelias – senasis Varšuvos–Sankt Peterburgo pašto traktas.
Užsiėmimo dalyviai supažindinami su Utenos miesto istorija, akcentuojant pašto trakto svarbą miesto raidai ir pristatant pašto kelią, pašto stotis kūrusius ir stačiusius asmenis, pašto stotyse ir kituose trakto pastatuose vykusias veiklas ir čia apsistojusias asmenybes tai menančiame autentiškame senosios pašto stoties pastate, Utenoje, J. Basanavičiaus g. 36.
Skiriama laiko (iki 15 min.) susipažinti su pašto stoties planu, struktūra, skirtingų paskirčių patalpomis, apžiūrėti pagal autentišką pavyzdį atkurtos pašto karietos, sukaupta pašto istorijos ekspozicija. Istorinė užsiėmimų dalis vyksta teatralizuota forma, lektoriui dėvint pagal istorinius šaltinius atkurtą laikmetį iliustruojantį kostiumą. Visi užsiėmimo dalyviai turi galimybę kurti autentišką atvirlaiškį, naudojant paruoštą standartinio atvirlaiškio dydžio kortelę, kuri gali būti dekoruojama pasirinktu būdu, naudojant įvairias technikas – aplikaciją, koliažą, monotipiją, pieštukus, kreideles, flomasterius, taip pat ženklinama pagal autentišką pavyzdį sukurtu pašto spaudu.
Neatsiejamas anuometinio pašto elementas – ranka užrašytas tekstas (sveikinimas, žinutė, pranešimas) ir adresas. Užsiėmimo dalyviai supažindinami su rašto ir šrifto istorija, kaligrafijos menu, pateikiant iliustracijų ir pavyzdžių kortelių bei edukacijos vadovui demonstruojant šrifto rašymą seniau naudota plunksna, ką galima išbandyti ir patiems.
Edukacija gali būti proginė – Kalėdų atvirukas, Velykų sveikinimas, Motinos ar Tėvo dienos, Mokytojo dienos proga, arba kūrybinė-mokomoji, pritaikant dailės, kompozicijos, kaligrafijos elementus, dailiojo rašymo ir kalbos naudojimo gebėjimus, kreipiant dėmesio teksto glaustumui, sklandumui, aiškumui. Užsiėmimus veda profesionalus dailininkas.


Vilniaus katedros lobynas ilgus šimtmečius buvo kruopščiai saugomas nuo vagių, gaisrų ir karo metu Vilnių puolančių priešų. Ne kartą lobyno daiktai buvo įkeisti, susidėvėję perlydyti. Tai, kad vertinga lobyno dalis pasiekė šiuos laikus, prilygsta stebuklui. Apžiūrėję Vilniaus katedros lobyną, praktinėje dalyje kursime senovinį savo lobio žemėlapį. Rasime žemėlapį, o gal net lobį. Paslauga atliepia „Vilnius 700“ minėjimo sukaktį.


Edukacinio užsiėmimo metu dalyviai mokysis surišti  šiaudinio sodo elementą - reketuką.  Susipažins su šiaudinių sodų rišimo tradicijomis Lietuvoje ir svetur.  Išgirs apie sakraliąją šiaudinių sodų simboliką regioniniame ir tarpkultūriniame kontekste. Dalyviai susipažins su lietuvių paprotinės dailės kūriniais - šiaudiniais sodais, gebės skirti javų rūšis, sužinos, kaip tinkamai paruošti žaliavą šiaudinių dirbinių gamybai, suriš keletą tradicinių šiaudinių sodų elementų.  Edukacijos metu naudojami metodai: pasakojimas, informacijos analizė, vaizdinių pavyzdžių pateikimas, aktyvūs klausimai ir atsakymai, protmūšis, praktinė edukacijos dalis – reketuko vėrimas iš šiaudų - kiekvienas dalyvis veria individualiai. Moksleiviai turės galimybę gautas žinias užtvirtinti sudalyvaudami etno protmūšyje.  Taip pat laukia kūrybinės dirbtuvės komandose -  tradicinės reketuko  formos interpretacija šiuolaikiniame kontekste konstruojant sodo elementą - reketuką erdvėje iš netradicinių medžiagų. Dalyvis išmoksta pasiruošti šiaudus, juos susikarpyti.  Rišdami sodo elementus mokiniai patirs nuostabius bendrumo ir ramybės jausmus. Kiekvienas edukacijos dalyvis pasigamins gaminį, kurį po užsiėmimo galės pasiimti ir pritaikyti asmeniniams poreikiams. Supažindinama su darbui naudojama medžiaga: rugio, kviečio, miežio, avižų šiaudu, aptariamas žaliavos paruošimo laikas bei laikymo sąlygos. Sužinos kaip į šiaudą žiūrėta senovėje.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Kviečiame į nuotaikingą ir įspūdžių kupiną edukacinį užsiėmimą, kuriame įsisuksite į siautulingą šokio sūkurį! Užsiėmimo metu sužinosite, kuo šokių tradicija Lietuvoje buvo tokia svarbi kultūros raidai, išmoksite tradicinių šokių bei ratelių pagrindus, sužinosite, kuo skiriasi tautiniai ir stilizuoti šokiai. Taip pat, užsiėmimo dalyviai išmėgins tradicinius muzikos instrumentus ir sukurs nenustygstančią kapelą, o visas žinias užtvirtinsime interaktyvioje viktorinoje. Edukatorius turi patirties vedant užsiėmimus asmenims su regos, proto negalia. Užsakant užsiėmimą grupei su specialiaisiais poreikiais, prašome apie tai informuoti rezervacijos formoje.


Lazeriai, eksperimentai ir sprogimai - spektaklis „Eureka!“

Eureka efektas – tai staigus ir netikėtas problemos sprendimo suvokimas. Ar nebūtų įdomu pamatyti tą momentą, kai
praeityje gyvenę mokslininkai patyrė savo EUREKĄ? Nusikelkime laiku kartu su linksmaisiais mūsų aktoriais, kurie įkūnys
tokius mokslininkus, kaip pirmajį žmonijos astronautą Wan Hu ar sieros rūgšties išradėją ir alchemijos tėvą Džabirą Ibn
Hajaną ir kartu patirkime atradimo džiaugsmą. Lazeriai, eksperimentai ir sprogimai pavers šią kelionę neužmirštamu
nuotykiu. Įvairūs eksperimentai bus perteikiami ne tik teoriškai, bet ir praktiškai – sprogimai, ugnies kamuoliai ir garų geizeriai privers kiekvieną aikčioti iš nuostabos ir ilgam pasiliks atminty. Forumo teatro principu pastatytas spektaklis leis žiūrovams patiems iškelti problemas, pasiūlyti sprendimo būdus ir taip nulemti pasirodymo eigą. Viso renginio metu mokiniai bus kviečiami aktyviai dalyvauti diskusijose su vedėjais, įsitrauks į pasirodymą savo idėjomis ir pasiūlymais. RGB projekcinio lazerio filmukai padės lengviau suprasti eksperimentuose vykstančius procesus ir sukurs magišką atmosferą.
Pagrindinis renginio tikslas - skatinti vaikų kultūrinį sąmoningumą per kūrybiškumo ir kritinio mąstymo ugdymą. Taip pat populiarinti mokslą parodant nuostabiąją jo pusę. Renginio metu mokiniai pagilins istorijos, fizikos ir chemijos žinias, - o svarbiausia – labai linksmai praleis laiką!


Edukacinio užsiėmimo metu pasakojama ir demonstruojama kaip laikui bėgant kito papuošalai. Jų formos darėsi sudėtingesnės ir įvairesnės, dauguma drabužių detalių virto sudėtingais puošybos elementais (smeigtukai, sagės, galvos apdangalo puošyba, diržo sagtys). Atsirado ir su drabužiu nesusijusių papuošalų, kurie pakeitė amuletus ir buvo nešiojami jau ne kaip tikėjimo dalis, o daugiau dėl grožio (antkaklės, antsmilkiniai, apyrankės, žiedai). Demonstruojamos iš žalvario pagamintos geležies amžiaus papuošalų kopijos, kurias mokiniai gali paliesti ir patys pasimatuoti. Praktinės dalies metu mokiniai iš žalvario vielos gamina spiralinį kabutį bei įvijinį žiedą užsuktais galais. Dalyviai, kuriems gerai sekasi minėtos užduotys, turi galimybę pasigaminti ir sudėtingesnės formos žiedų.


Tai etnokultūrinė edukacija.Užsiėmimo trukmė - 90 min. Veiklos tikslas - pasitelkiant etninės kultūros tematiką ugdyti asmenybę, turinčią brandžią tautinę savimonę ir savigarbą, suvokiančią etninės kultūros visumą ir jos santykį su dabartimi. užsiėmimo metu dalyviai pirmiausiai žiūrės video pristatymą apie lietuvių tautines juostas. Po to dalyviams bus pristatytos įvairių Lietuvos regionų juostos, jų simbolika. Galiausiai dalyviai nusipins po pintinę juostą. Edukacinės programos metu pasitelkiami vaizdiniai edukacijos metodai bus jungiami su praktiniais, kūrybingumui ugdyti taikomais metodais. Užsiėmimų metu ugdomos šios bendrosios kompetencijos: mokymasis, kūrybiškumas, pažinimas, iniciatyvumas, kultūrinis sąmoningumas, komunikavimas.


Išvažiuojamasis edukacinis užsiėmimas ATEITIES KAPITONAI

Edukacinis užsiėmimas „Ateities kapitonai“ orientuotas į asmeninio santykio su valstybės realijomis paieškas. Pačių atrasti raktiniai žodžiai, tokie kaip teritorija, siena, riba, laisvė, varikliai, gyventojai, valdžia, įgula, atsakomybė, jūra ir daugelis kitų, padės atpažinti laivą valstybėje, valstybę laive. Padės suvokti jūrinę Lietuvą. Paakins ieškoti savo vietos joje. Pakvies tapti ateities kapitonu?


Savęs pažinimas ir profesijų tyrinėjimas per 4 žingsnius

Tęstinės karjeros ugdymo dirbtuvės, kuriose kūrybiški ir praktiniai pratimai pateikiami per keturias karjeros planavimo sritis: Savęs pažinimo sritis,  Karjeros galimybių pažinimo sritis, Karjeros planavimo sritis, Karjeros įgyvendinimo sritis. Dalyvaudami šiuose užsiėmimuose, mokiniai patobulins karjeros kompetencijas, labiau pažins save ir klasės draugus, gebės įvardyti savo vertybes ir asmenines savybes, sužinos, kaip ir kur ieškoti karjeros informacijos, kūrybiškai atlikdami užduotis tyrinės įvairias profesijas ir net suvaidins darbo pokalbius. Įdomi, aktyvi, praktinė veikla su kūrybos ir meniniais elementais, kuri patobulins karjeros kompetencijas, kurios būtinos sėkmingam mokymosi krypties, profesijos ar darbinės veiklos pasirinkimui, perėjimui iš mokymo aplinkos į darbinę aplinką, tolesnei profesinei raidai ir mokymuisi visą gyvenimą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


"Rastas akmenukas - raktas į laiko mašiną"

Kauno Tado Ivanausko zoologijos muziejus

Daug kartų rankose esame laikę akmenukus. Ar kada pastebėjote, kad tarp jų buvo akmenukai su keistu raštu, ornamentu, keistais įspaudais. Juk tai fosilijos, kurios parodo, kokie gyvūnai Žemės planetoje gyveno prieš daug daug tūkstančių metų. Radus tokį akmenuką juk kyla nenumaldomas noras atpažinti, kokio gyvūno čia būta. Edukacinio užsiėmimo metu, pateikiant vaizdinę ir gamtinę medžiagą, supažindinama su Žemės planetos gyvūnų atsiradimo istorija, palentologijos mokslu, tyrinėjimais. Skatinamos dalyvių diskusijos apie fosilijas, jų atsiradimą, ką sužinome iš jų. Praktinė veikla – „Fosilijų tyrinėtojai“ – smėlio dėžėse ieškoma paslėptų fosilijų, o suradus, naudojant fosilijų katalogus, bandoma fosilijas apibūdinti ir įvardinti, kokie gyvūnai paliko atspaudus uolienose. Edukacinio užsiėmimo temos apibendrinimas – lankstinukų „Rastas akmenukas – raktas į laiko mašiną“ peržiūra ir aptarimas. Lankstinukai – dovana užsiėmimo dalyviams.

Pažinimo kompetencija; Komunikavimo kompetencija; Pilietiškumo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Edukacijos tikslas yra supažindinti mokinius su Tauragės krašto archeologija, juk archeologija - svarbiausias priešistorės pažinimo šaltinis. Moderniai įrengtame muziejaus archeologijos bokšte edukacijos dalyviai susipažins su baltų gentimis, Tauragės regione gyvenusių skalvių ir žemaičių archeologiniais radiniais. Žiūrės animacinį filmuką apie skalvius, stebės tik tamsoje šviečiančius baltų simbolius bokšto skliaute bei sužinos jų reikšmę. Išvys archeologinių kasinėjimų metu atrastus darbo ir buities įrankius, ginklus, papuošalus, išgirs ir pamatys jų raidą bėgant šimtmečiais, patys bandys „prakalbinti“ senovinius radinius. Piliakalnių įrengimas demonstruojamas naudojant papildytos realybės interaktyvią smėlio dėžę. Vaikai patys išbandys piliakalnių statybą kinetiniu smėliu, formuos gynybinius apkasus, kanalus ir įtvirtinimus. Sužinos, kad svarbiausi tolimos praeities liudininkai yra žmogaus naudoti daiktai ir kiti jo veiklos pėdsakai, kuriuos suranda archeologai. Ar dažnai susimąstote, ką veikia tas paslaptingas žmogus įmantriu profesijos pavadinimu – archeologu? Turėsite galimybę, ne tik sužinoti sąvokos reikšmę, susipažinti su paslapčių kupinu archeologų darbu, bet ir patys vienai dienai tapti tikrais archeologais! Praktinėje užsiėmimo dalyje vaikai mokysis, kaip taisyklingai išmatuoti būsimų archeologinių tyrimų perkasą, kaip kasinėti, kokius įrankius naudoti, kaip tvarkyti radinius ir kaip vyksta kasinėjimų eiga pagal visas archeologijos mokslo taisykles. Ir, žinoma, patys smėlyje ieškos radinių, patirdami visą archeologijos mokslo žavesį ir atradimo džiaugsmą. Edukacija gali būti siejama su 5-6 kl. Istorijos mokymo(si) ugdymo turinio temomis, taip praturtinant istorijos ugdymo programą ir įtraukiant į patrauklesnę ugdymo formą bei aplinką.


Nusiausk aksesuarą su Lietuvos vėliava (pasirinktinai: apyrankę, raktų pakabuką arba knygų skirtuką) - tai edukacija 5-8 klasių mokiniams, kurios metu supažindinsiu, kas yra audimas, kas yra austa juosta, kam jos reikėjo anksčiau ir kam jos gali reikėti dabar, fantazuosime apie tai kartu su vaikais. Aiškinsimės, kada atsirado austos juostos, kokių jos būna rūšių, jas apžiūrėsime, aiškinsimės, kokie yra audimo įrankiai, visus juos apžiūrėsime ir išbandysime. Išklausius instrukcijos kaip reikia austi, mokiniai nusiaus sau po juostelę su Lietuvos vėliavos spalvomis, iš kurios patys nuspręs, ką pasigaminti: apyrankę, raktų pakabuką ar knygų skirtuką. Edukacijos metu parodysiu kaip ant medinio rėmesio - staklyčių audžiamos rinktinės juostos, kaip rinktinių juostų raštai yra išrenkami medinio peilio pagalba. Bus daug naujų žodžių, daug klausimų, prireiks nemažai fantazijos, noro bendrauti.


Daiga Padaiga: grūdai kulinariniame Lietuvos pavelde ir šiuolaikinėje mityboje

Daiga Padaiga (žaislas - "grūdo daigelis") vaikams pasakos ir kvies diskutuoti apie grūdų reikšmę Lietuvos etninėje kultūroje, praktiškai ir kūrybiškai įtraukiant į grūdų pažinimo edukaciją. Pirmoje dalyje, vaikai aptars kas yra grūdas, kuo grūdai buvo svarbūs lietuvio tradicinėje kasdienybėje, kaip atsispindi kulinariniame pavelde (pvz. duonos gaminime) ir senoviniuose patiekaluose (pvz. Kūčia), koks grūdų vaidmuo dabar, ar kinta patiekalai iš grūdų. Diskutuos apie grūdo kelią iki duonos, Senovinę Kūčią - iš ko ji padaryta, iš kur kildinamas žodis "Kūčia" ir kokie grūdai buvo naudojami patiekalui gaminti. Kartu su Daiga Padaiga apžiūrėsime grūdus, degustuosime daigintas sėklas, sužinosime kaip pasigaminti senovinį lietuvių patiekalą Kūčią (šventei pavadinimą suteikęs Kūčių valgis iš įvairių grūdų, paskanintų medumi). Antroje dalyje, Daiga Padaiga skatins vaikų kūrybiškumą: pasitelkiant įvairius grūdus vaikai dekoruos indelius, į kuriuos vėliau, praktinėje trečioje dalyje, pasisodins sudaigintus grūdus. Praktinė paskutinioji dalis suteiks daug džiaugsmo ir skatins atsakomybę, nes sėkmingai pasisodinus pradaigintus grūdus, pvz. kviečius, rezultatas - Velykų žolytė, kuria puošiama tradicinė lietuvių šventė Šv.Velykos


Daugyvenės kultūros istorijos muziejus - draustinis

Pažintinė edukacija Burbiškio dvaro istorijos muziejuje kvies užsiėmimo dalyvius pažinti kultūros paveldą. Edukacinis užsiėmimas vyks Burbiškio dvaro istorijos muziejuje – išskirtiniame kultūros paveldo objekte, unikalioje dvarų kultūrą atspindinčioje vietoje. Edukacinio užsiėmimo metu dalyviams bus pristatytos muziejaus vidaus ir lauko ekspozicijos. Dvarą puošia 28 ha ploto peizažinis parkas. Jį raižo tvenkinių ir kanalų sistema su daugybe salų, pusiasalių, sąsiaurių, sujungtų gausybe tiltų ir tiltelių. Dvaro parko takai, keliukai ir alėjos kviečia ilgam romantiškam pasivaikščiojimui. Parkas bei dvaro pastatų ansamblis pasižymi ypatinga kūrybiška nuotaika bei atspindi dvaro kūrėjų pasaulėjautą. Burbiškio dvaro ekspozicijose siekiama atkurti kuo tikslesnį praeities vaizdą, XIX a. pab. – XX a. I pusės dvaro atmosferą. Tai ekspozicija po atviru dangumi, leidžianti pažinti ne tik architektūrinį, kraštovaizdžio palikimą, bet ir dvarų kultūros tradicijas. Dvaro-muziejaus pastatuose įrengtos dvaro kultūros istoriją atspindinčios muziejaus ekspozicijos: atkuriami XIX a. pab. – XX a. I pusės rūmų interjerai, karietinėje įrengta dvaro kinkomojo transporto, o svirne – žemės ūkio technikos ekspozicijos. Autentiška aplinka padės užsiėmimo dalyviams geriau pažinti  dvarų istoriją ir kultūrą, skatins apmąstyti kultūros paveldo išsaugojimo svarbą ir reikšmę šiandieniniame kontekste.


Fotograma-šešėlinio vaizdo drama (1-4 klasė)

Edukacija „Fotograma - šešėlinio vaizdo drama“ skirta pradinių klasių mokiniams ir ikimokyklinukų grupėms, siekiant supažindinti vaikus su paprasta ir kūrybiška fotografijos technika. Užsiėmimų metu vaikai kurs fotogramas – unikalius meno kūrinius, naudodami įvairius daiktus ir šviesos šaltinius. Edukacija padės vaikams suprasti šviesos ir šešėlio sąveiką, skatins jų kūrybiškumą ir eksperimentavimą.

Praktiniai užsiėmimai lavins vaikų smalsumą ir tyrinėjimo gebėjimus.

Edukacija taip pat lavins vaikų smulkiąją motoriką, nes jie dirbs su mažais objektais, kruopščiai juos dėliodami ant fotopopieriaus. Ši veikla ugdys rankų ir akių koordinaciją, tikslumą bei dėmesio sutelkimą, kurie yra svarbūs kasdieniams užduočių atlikimams. Edukacija „Fotograma - šešėlinio vaizdo drama“ suteiks vaikams galimybę išreikšti save per meną, lavins jų kūrybiškumą ir skatins mokytis per praktinę veiklą. Tai puiki galimybė integruoti kūrybinius ir mokslinius aspektus į ugdymo procesą, praturtinant vaikų mokymosi patirtį ir ugdant visapusiškus įgūdžius.

Į edukacinę veiklą galima atsinešti savo smulkių daiktų, rekomenduojama pasitarti su Fotografijos muziejaus edukacinių užsiėmimų vadovu.

Fotografijos muziejaus edukacinių užsiėmimų vadovai - muziejininkai ir profesionalūs fotografai.


Edukacinės programos dalyviai susipažins su paslaptingomis restauratoriaus dirbtuvėmis ir priemonėmis. Spalvindami pabandys restauruoti istorinių paveikslų reprodukcijas. Teisingai užduotį atlikę mokiniai išvys, kaip paprastame popieriaus lape atgyja žinomo dailininko paveikslas, o „restauruotą" reprodukciją galės parsinešti namo.


Spektaklis “Nojaus laivas” Spektaklis „Nojaus laivas“ – tai teatro kalba labai vaizdingai, įdomiai papasakota Šventame Rašte, Pradžios knygoje aprašytą Didžiojo tvano ir Nojaus išsigelbėjimo istoriją. Dievas dėl žmonių nedorumo planavo milžinišku potvyniu sunaikinti Žemę, tačiau tarp visų žmonių atsirado vienas vyras Nojus, kuris rado malonę Dievo akyse. Nojui buvo duoti nurodymai suręsti didžiulį laivą į kurį turėjo tilpti ne tik Nojaus žmona bei trys jo sūnūs su žmonomis, bet ir visų žemėje gyvenančių gyvūnų, paukščių ir roplių poros. Nojus –mūsų visų propropro... prosenelis, supermenas, didvyris išsigelbėjęs nuo tvano. Biblinė pasaulio tvano ir Nojaus išsigelbėjimo istorija atskleidžiama aktoriui vartant ir komentuojant nuostabiais raštais ir piešiniais išmargintos didelės bei paslaptingų kertelių turinčios knygos puslapius. Kartais iš jų išnyra vis nauji personažai: žmonės, gyvūnai, paukščiai, ropliai, laivo korpuso detalės, ar teksto nuotrupos. Piešiniuose ir tekstuose tarsi senoviniuose papirusuose ar olose išraižytose ornamentuose suskamba visiems gerai žinoma Šventojo Rašto istorija. Orginaliai, jautriai. Spektaklio kūrėjai: Dailė - Liuda Liaudanskaitė Muzika - Mantas Joneikis Režisūra - Kamilė Kondrotaitė Vaidina- Liudas Vyšniauskas


Meduolių fantazijos - kūrybos ir kultūros mokykla

Kviečiame mokinius į įdomią meduolių dekoravimo edukaciją! Dalyviai gauna "džiaugsmo dėžutę" pripildytą meduoliais, spalvotais maistiniais dažais ir geromis emocijomis! Edukacijos metu sužinosite apie meduolio istoriją ir jo išskirtinumą, kultūrinę reikšmę ir kodėl kiekvienoje Lietuvos mugėje galime jų rasti. Sužinosite kaip ir nuo kada yra dekoruojami meduoliai.

Nuo 2025 metų edukacijas galite pasirinkti ir nuostabiame Neries regioniniame parke įkurtame Edukacijų centre, Priimamos grupės iki 30 vaikų. Ši Edukacija itin skatina ir papildo mokinių kultūrinį sąmoningumą ir kūrybiškumą.


Užsiėmimo metu bandysime įminti kalendoriaus atsiradimo ir pasikeitimo priežastis. Nukeliausime į senovės laikus ir aiškinsimės, kokiais kalendoriais mūsų protėviai skaičiavo dienas, savaites, metus. Apžiūrėsime primityvių kalendorių modelius ir visi kartu išsiaiškinsime jų veikimo principą. Antroje užsiėmimo dalyje kiekvienas pasigaminsime kalendorių.

Tikslas – supažindinti su pirmaisiais laiko skaičiavimo prietaisais – kalendoriais bei  išanalizavus jų sandarą ir veikimo principą, pasigaminti veikiantį savo kalendorių.

Uždaviniai:
1. Skatinant pažinimo džiaugsmą, supažindinti su pirmaisiais laiko skaičiavimo prietaisais, jų istorija.
2. Atskleisti žmogaus gyvenimo tempo kaitą.
3. Pasigaminti veikiantį kalendorių.
4. Pasitelkiant interaktyvias metodines priemones skatinti pažinimo procesą, lavinti kritinį mąstymą, komandinį darbą, lyderystę ir kūrybiškumą.


Palapinė, kelionė ir muzika 1-4 kl. (išvažiuojamasis Kauno m. ir Kauno raj.)

M. ir K. Petrauskų skyrius kviečia išbandyti linksmą edukacinį žaidimą ,,Palapinė, kelionė ir muzika”, kurio metu leisimės į pažintinę kelionę po lietuviškos muzikos pasaulį. Žaidimo dalyviai susipažins su svarbiausiomis asmenybėmis, įvykiais ir datomis, lavins savo pastabumą, ieškodami paveikslėlių, pasislėpusių tarp margaspalvių palapinių, gros įvairiais muzikos instrumentais. Tikslas - edukacinio žaidimo būdu supažindinti lankytojus su svarbiausiomis Lietuvos profesionaliosios muzikos istorijos asmenybėmis, įvykiais bei sąvokomis. Užsiėmimas gali būti pritaikomas mokiniams su judėjimo negalia, dalyvaujant ne daugiau nei 5 judėjimo negalią turintiems asmenims. Apie specialiųjų poreikių turinčius mokinius informuoti užsakymo metu. Užsiėmime mažiausias galimas vaikų skaičius - 18.


„Ch. Frenkelio odos dirbtuvės. Raktų pakabukas“

Edukacija vyksta naujai įrengtoje edukacinėje erdvėje „Odos dirbtuvėlės“. Užsiėmimo pradžioje vaikams pristatoma trumpa muziejaus ir odininko Chaimo Frenkelio istorija. Kas tas žmogus, pradėjęs verslą nuo primityvios odos dirbtuvėlės ir išplėtęs ją iki didžiausio odos fabriko visoje Rusijos imperijoje? Praverkite paslapties širmą apsilankę muziejuje. Pamatykite, užuoskite ir prisilieskite prie išdirbtos natūralios odos. Žmogaus reikmėms ji naudojama nuo neatmenamų laikų. Apavas, rūbai, žirgo reikmenys, buitiniai indai ir krepšiai – tai tik nedidelė odos panaudojimo galimybių dalis. Kviečiame pas mus, į Ch. Frenkelio odos dirbtuvėles, pasigaminti praktišką daiktą – raktų pakabuką, pasipuošti jį firminiu Ch. Frenkelio odos fabriko antspaudu. Jaunesniųjų klasių mokiniai susipažins su antspaudavimo dažais technika, o vyresnių klasių mokiniai išbandys karštojo spaudo techniką. Edukacijos metu vaikai susipažins su nauja sritimi – dailiaisiais odos darbais, sužinos naujų sąvokų, terminų, išbandys naujus įrankius, pritaikys praktiniame darbe.

Pažinimo kompetencija; Komunikavimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Edukacinė ekskursija „Viduramžių Kauno pirklio istorijos“

Kaunas – vienintelis Hanza miestas Lietuvoje. Viduramžiais čia virė prekyba, plušo amatininkai. Kokios prekės buvo gaminamos ir parduodamos? Kam viduramžiais buvo reikalingos vaško lydymo krosnys? Ar turi Kaunas valdovų rūmus? Atsakymus į šiuos klausimus išgirsite ekskursijos „Viduramžių Kauno pirklio istorijos“ metu. Pagrindinis edukacinės ekskursijos tikslas – interaktyviais metodais supažindinti moksleivius su Kauno įsikūrimu ir jo istorija viduramžiais. Edukacinės ekskursijos uždaviniai: pateikti įdomių faktų apie Kauno miesto susikūrimą; sudominti mokinius gotikinės architektūros elementais; perteikti viduramžių Kauno miestiečių kasdieninio gyvenimo ypatumus; pasitelkiant mokinių pastabumą, įtraukti juos į miesto ir istorijos tyrinėjimą bei ieškoti teisingų atsakymų į pateikiamus klausimus. Ekskursijose naudojami metodai: gyvas pasakojimas istorinėje aplinkoje (Kauno senamiestyje), papildomas temine vizualine medžiaga (architektūros pavyzdžiai, archyvinės nuotraukos), garsiniais elementais (išgirstama viduramžiais grota muzika) ir interaktyviomis užduotimis, klausimų atsakymų žaidimais, žemėlapio pažinimu. Siekiama, jog po ekskursijos mokiniai būtų įgiję daugiau žinių apie Kauno miesto įsikūrimą ir jo istoriją viduramžiais, gebėtų atpažinti įvairius istorijos ir kultūros elementus, suvoktų išlikusias vertybes, būtų motyvuoti toliau tyrinėti tiek Kauno, tiek savo gyvenamosios vietovės aplinką.


Viešoji įstaiga Šv. Jono gatvės galerija

Kaip žiūrėti į meną (šiandien)?

Edukacinė programa yra skirta supažindinti moksleivius su tuo, kaip šiandien yra kuriami, eksponuojami ir žiūrimi meno kūriniai. Jos metu dalyviai bus pakviesti į ekskursiją, kurios metu iš vidaus pamatys šiuolaikinio meno ir kultūros erdvės "Medūza" užkulisius, sužinos ką šiandien reiškia būti menininku(e), kuratoriumi(e), bei kaip atrodo šios srities kasdienybė, pavyzdžiui:

Kaip atrodo profesionalių meno kūrėjų karjera?
Kaip yra vertinami meno kūriniai?
Kaip rengiamos meno parodos?
Kaip kūrinio patyrimą keičia tai, kaip jis eksponuojamas? Ar meno kūriniu gali tapti "bet koks" objektas?
Kuo skiriasi muziejus nuo galerijos, meno centro ar projektų erdvės?
Ar visas menas yra šiuolaikinis menas?
Koks yra meno kūrinio gyvenimas parodai pasibaigus?

Ekskursijos metu moksleiviai pamatys ne tik ekspozicines erdves bei pagalbines patalpas, tačiau bus pakviesti ir nusileisti į "Medūzos" 16 a. menančius požemius, pamatys specialiai video meno kūriniams pritaikytą kino teatrą "Videokapsulė".

Po šio pristatymo, moksleiviai bus pakviesti į ekskursiją po tuo metu veikiančią(-ias) parodas, kur jiems bus pristatytos jose paliečiamos idėjos, papasakotos kūrinių atsiradimo istorijos ir jų organizavimo metu kilę netikėtumai ir iššūkiai.

Užsiėmimas suteiks moksleiviams progą susidaryti visuminį vaizdą apie Lietuvos meno lauko sandarą ir veikimo principus, susipažinti su vidine meno pasaulio "virtuve" bei pamatyti aukštos kokybės profesionalaus šiuolaikinio meno parodą kartu su kompetentingu gidu.

SVARBU: Parodų programa kinta, o ją galite sužinoti "Medūzos" internetinėje svetainėje www.meduza.fyi arba parašę el. laišką į hello@meduza.fyi.


Šios edukacinės programos metu kviečiame ugdyti tautinį, kultūrinį ir religinį naujos kartos sąmoningumą pristatant ir savarankiško užsiėmimo forma gilinant žinias apie Birštono kurorto herbo istoriją, svarbą ir sąsajas su religine tematika. Edukacija pradedama istoriniu pasakojimu, mokiniai glaustai supažindinami su Lietuvos heraldikos tradicijomis, herbų kūrimo ypatybėmis, spalvų reikšmėmis ir simbolika. Norint paskatinti kūrybišką veiklą ir įgytų žinių įsisavinimą per asmeninę patirtį atliekamas savarankiškas darbas, kurio metu edukacijos dalyviai apmokomi kaip iškočioti tešlą ir specialios formos pagalba pagaminti miesto simbolį - banginio formos sausainius. Vaikai skatinami dirbti grupėse, padėti vieni kitiems, dalintis gamybos priemonėmis .
Kol sausainiai kepa edukacijos dalyviai kviečiami susipažinti su muziejumi. Vykdoma trumpa ekskursija, pristatanti pagrindines muziejaus ekspozicijas ir eksponatus.
Iškepus sausainiams grįžtama į užsiėmimo salę. Vaikai sėdasi prie stalo, kur jau garuoja iškepti sausainiai ir čiobrelių arbata.  Degustuojant sausainius vaikai skatinami reikšti savo nuomonę, įvertinti įgytas žinias ir savo padarytą darbą. Sėdėdami prie bendro stalo vaikai mokosi socialinių įgūdžių: dalintis, gerbti vienas kitą, draugiškai elgtis, rūpintis savo emocine ir fizine sveikata.
Edukacijos pabaigoje dalyvių grupei dovanojamas sausainių receptas su Birštono kurorto herbo emblema.


Debatų menas šou ar tiesos paieška? Ar debatai padeda pakeisti nuomonę patiems debatuotojams? Kas įtikina, o kas ne? Ar
tai ką girdėjau iš prezidento, mamos ar Anglijos mokslininkų yra nenuginčijama tiesa?
Dirbtuvių metu praktiškai išbandysite debatų metodą, aptarsime dažnai pasitaikančias argumentacijos klaidas ir kokiu tikslu
jos daromos. Sąmoningai ar nesąmoningai? Galiausiai su jaunuoliais aptarsime viešosios komunikacijos tikslą ir strategijas.
Dirbtuvių metu praplėsime jaunuolių akiratį ir sustiprinę pasitikėjimą savimi įkvėpsime saviraiškai.
Lavindami komunikacijos, kūrybiškumo ir kritinio mąstymo įgūdžius, komandose įveikdami netikėtus bei smagius iššūkius.
Siektini rezultatai:
Praktinis debatų metodo išbandymas;
Supratimas apie argumentų konstravimą, bei argumentacijos klaidų įvairovę;
Argumentacijos klaidų atpažinimas ir kontraargumentavimas;
Viešosios komunikacijos tikslo supratimas, įtikinimo priemonių išanalizavimas.
Norite, kad jaunuoliai mokytųsi smagiai ir prasmingai? Susisiekime!
Jaunuolės atsiliepimas:
Šie mokymai pakeitė mums, mokiniams, žinomą ,,mokymų" žodžio reikšmę. Supratau, jog mokymai ne tik klausimas ir
skaidrių žiūrėjimas, o kai kas įdomiau. Vieni įdomiausių mokymų, kokius kadanors esu turėjus. Puiki kompanija, labai
įdomi programa ir labai smagiai praleistas laikas, įgyta naujų žinių ir pilna įspūdžių. Ačiū!


„Atrask judesį savyje“ praktinis, pažintinis ir kūrybinis judesio užsiėmimas

Šokis turi didžiulę įtaką žmogaus nuotaikai. Įrodyta, kad judėjimas  mažina nerimą, stresą, žmogus pradeda pozityviau vertinti save, savo gebėjimus, šeimos narius, draugus, jį supančią aplinką. Šokio metu organizme išsiskiria laimės hormonas endorfinas. Jis mažina skausmą ir stresą, sukelia geros savijautos būseną. Šokdami vaikai sustiprina trumpalaikę ir ilgalaikę atmintį, sukuria naujus ryšius smegenyse, „aštrina“ suvokimą, greitina reakcijas. Šokis draugų būryje didina socialinę integraciją, vysto socialinius įgūdžius, komunikabilumą, didina draugų ir bendraminčių ratą, o visa tai veikia teigiamu grįžtamuoju ryšiu mūsų emocinei sveikatai.
 Atrask judesį savyje - tai šokis per žaidimą, atliekant kūrybines , improvizacinius bei ritmo pratimus, vaikams atvers suvokimą jog kiekvienas mūsų kasdienybėje atliekamas judesys ir yra šokis. Mes improvizuosime, ieškosime naujų judėjimo būdų, išgirsime muziką kitaip, mokysimės kurti, bendrauti ir bendradarbiauti, laisvai reikšti savo mintis ir emocijas ne tik žodžiu bet ir kūnu. Tikslas ugdyti kūrybingą asmenybę, skatinti pasitikėjimą savimi, atskleisti kiekvieno individualumą ir skirtingus gebėjimus, stiprinti bendradarbiavimą bei socialinius įgūdžius.

Kūrybiniai judesio susitikimai pritaikyti įvairioms amžiaus grupėms ir fizinėms kūno galimybėms. Kūrybiškai įveiklinus vaikus tam pasitelkiant šiuolaikinį šokį, vaikai stiprins trumpalaikę ir ilgalaikę atmintį, sukurs naujus ryšius smegenyse, „aštrins“ suvokimą, greitins reakcijas. Buvimas būryje mažins socialinę atskirtį, vystis socialinius įgūdžius, komunikabilumą, plės bendraminčių ratą. Kartu mokysimės bendrauti ir bendradarbiauti, laisvai reikšti savo mintis ir emocijas ne tik žodžiu bet ir kūnu. Projekto susitikimų tikslas atpalaiduoti kūną ir mintis, ugdyti kūrybingą asmenybę, skatinti pasitikėjimą savimi.

Paslauga pritaikoma ir žmonėms su specialiaisiais poreikiais


Kokia dovana yra piešti tai ką matai, o dar kai matai ir gebi atpažinti paukštį - nepakartajoma patirtis. Daugumos mūsų pažintis su sparnuočiais prasideda lopšelyje-darželyje, mokykloje - per pasaulio pažinimo, gamtos ir biologijos pamokas. Miške, parke arba pievoje pirmiausia aptinkame ne patį paukštį, o išgirstame jo kontaktinį balsą, pavojaus signalą, teritorijos žymėjimo giesmes ir tik tada, jeigu sustojame kelioms minutėms, galime pamatyti – atpažinti rūšį, bet retas kuris atkreipiame dėmesį į tai. Ši edukacija skirta supažindinti mokinius su gamtos ir kultūros paveldo vertybėmis pasitelkiant gyvąją gamtą. Teorinės žinios bus derinamos su patyrimu, mokiniai užsiims praktinėmis užduotimis, kurios lavins jų vaizduotę ir sužadins kūrybiškumą. "Sukuosi ratu su paukščiais kartu" - tai meniškas užsiėmimas, praktinėje užduotyje mokiniai ne tik stebės paukščius naudodami žiūronus ar teleskopą, bet ir pieš pasirinktas rūšis. Piešti bus galima ant popieriaus arba medinės figūrėlės, kiekvienas turės galimybę rinktis. Gyvas bendravimas tarp lektoriaus ir mokinių yra viena svarbiausių sąlygų, padedančių mokiniui sėkmingai perimti programoje numatytą informaciją. Skatininant nenutrūkstamą edukacijos ryšį inkilą mokiniams padovanosime, įpareigodami iškelti savo artimoje aplinkoje ir nuolat rūpintis. Šios edukacijos lektorė - ornitologė Ingrida Lagunavičienė.


Kultūrinės edukacijos po Vilniaus senamiestį metu sužinosime, kokių naujovių į Lietuvą atnešė XVI–XVIII a. didikų elitas. Tyrinėdami Radvilų, Pacų, Sapiegų, Chodkevičių ir kitų didikų rūmų fasadus ir kiemelių užkampius, ieškosime kiekvienos giminės mums paliktų lobių! Jaunesnių klasių mokiniai (1–6 kl.) ekskursijos su gide metu, o vyresnieji (7–12 kl.) savarankiškai orientacinio žaidimo metu. 1–6 kl. susitikimo vieta: prie Filharmonijos (Aušros Vartų g. 5), pabaigos vieta: Pilies g. 7–12 kl. susitikimo ir pabaigos vieta: Rotušės a.


Orientacinis žaidimas "Vilkaviškio miesto detektyvas"

Tai puiki galimybė atrasti ir pažinti Vilkaviškio miestą iš arčiau. Orientacinio žaidimo "Vilkaviškio miesto detektyvas" metu dalyviams teks klaidžioti miesto gatvėmis. Pirmiausia jūs su komanda išgvildensite užduotis ir surasite vaizduojamus atsakymus. Suradus teisingo atsakymo vietą visa komanda įsiamžinsite jūsų mobiliuoju telefonu. Vilkaviškio krašte gimė daug iškilių asmenybių, šis miestas turi gilią istoriją. Vilkaviškis tampa šiuolaikišku, bet dar neatrastu Sūduvos krašto "perlu". Šio miesto autobusų stotis yra išrinkta moderniausia visoje Lietuvoje. Vilkaviškyje dalyviai orientacinio žaidimo metu pasiners atrasti, pažinti ir pajausti senuosius kultūros paveldo ir šiuolaikinius miesto atspindžius. Šis miestas nedidelis, bet žavus. Žaidimą laimi suradusi visus teisingus atsakymus per trumpiausią laiką komanda. Orientacinio žaidimo pabaigoje suskaičiavus rezultatus apdovanosime nugalėtojų komandą, saldžius prizus gausite visi dalyviai.


Kūrybinė edukacija su rašytoja ir aktore Birute Mar: „Kaip kuriama knyga ir jos personažai“ (išvažiuojamoji)

Tai 1-4 klasėms skirtas kultūrinės edukacijos renginys, kurio autorė ir vedančioji – žinoma rašytoja, aktorė ir režisierė Birutė Mar. Interaktyvaus susitikimo metu rašytoja pasakoja vaikams, kaip kuriamas knygos siužetas, kaip gimsta knygos personažai bei atsiranda jų dialogai. Taip pat autorė pristato vaikams knygos kūrimo etapus – nuo literatūrinio teksto kūrimo, jo redagavimo, vėliau – dailininkės darbo kuriant „knygos veidą“ – iliustracijas, personažus, maketą. Autorė remiasi savo sukurtomis knygomis „Marija ir Pūkelis“, „Princesių sala“, „Gėlininkė“ ir „Naktukas“ – šių knygų fragmentai įtraukti į rekomenduojamų mokykloms užklasinio skaitymo kūrinių sąrašą, knyga „Gėlininkė“ tapo pirmojo Nacionalinio vaikų literatūros konkurso laureate 2014 m., 2015 m. nominuota „metų knygos vaikams“ kategorijoje. 2020 m. Birutės Mar knygas vaikams („Marija ir Pūkelis“, „Princesių sala“, „Gėlininkė“ ir „Naktukas“) išleido Kūrybos studijos Solo atskira serija jauniesiems skaitytojams „Birutės Mar knygų vaikams biblioteka“ (serijos dailininkė Kristina Norvilaitė) . Antroje pamokos dalyje, pasitelkusi savo teatrinę patirtį, Birutė Mar įtraukia vaikus į interaktyvų žaidimą, mokydama juos, kaip sukurti knygos personažą ir nedidelį siužetą, pasitelkiant teatrinius etiudus bei žaidimus.


Molėtų rajono savivaldybės viešoji biblioteka

Edukacija skirta 1-6 klasių mokiniams.
Edukacijos tikslas skatinti kūrybiškumą, savo krašto pažinimą, kritinį mąstymą, toleranciją, empatiją ir kultūrų pažinimą.
Mokiniai mokysis netradiciškai kurti istorijos pasakojimą apie savo miestą, kritiškai kels klausimus apie jo istorijos epizodus, gebės įžvelgti skirtingų epochų skirtumus ir kaitą.
             Edukacijos metu vaikai supažindinami su miriorama ir jos istorija, veikimo principu, galimybėmis,  o paskui rodomi vaizdai vaizduojantys tarpukario Molėtų pagrindinę gatvę, joje buvusius pastatus ir jų bei ten gyvenusių žmonių istoriją.
Mokiniai skatinami aktyviai dalyvauti ir klausti, o taip pat skatinami atsakyti į klausimus, raginami išbandyti senovinius daiktus ir jų veikimą, palaikyti rankose 100 metų senumo knygą.
      Šios edukacijos metu vaikai patiria daug teigiamų emocijų, nes gali tarsi patys prisiliesti prie savo miesto istorijos, pamatyti akivaizdžius jo pokyčius ir pamatyti ar rankose palaikyti senovinius daiktas ar jų replikas.  Mokiniai sužinos daug įdomių istorijų, galės aptarti ir diskutuoti kas pasikeitė, kodėl.
Siekiamas poveikis : kultūrinio pažinimo, meninis ir edukacinis


Ar pasiruošę atskleisti savo asmeninį potencialą? Pamatysit, kad galime daug daugiau nei galvojame. Sužinosite kaip pagerinti atmintį, kaip greitai ir smagiai išmokti dalykus kurie nuobodūs, bet "reikia". Visą tai darysime žaismingai naudodami įvairias atminties bei vaidybos technikas. Jim'as Kwik'as iš labai sunkiai besimokančio moksleivio tapo pasaulinio lygio atminties ekspertu, apmokė daugybę įžymybių, įvairių įmonių ir vadovų kaip efektyviai naudoti savo smegenis. Šias technikas sužinosite ir jūs!!!


Sovietmečio Lietuvos teatras: cenzūra ir kūrėjo laisvė

Lietuvos teatro, muzikos ir kino muziejus

Nuo pat savo atsiradimo prieš 2500 metų, teatras ir cenzūra yra neišskiriama pora. Antikos laikais, senovės graikų dramaturgas Phrynichas pristatė savo pjesę „Mileto užgrobimas“ – ši laikoma pirmuoju, tyrėjams žinomu spektakliu, pradėjusiu vakarų teatro istoriją. Vaidinama buvo apie persų sunaikintą Graikijos miestą. Spektaklis klaikiai suerzino žiūrovus, o autoriui valdžia paskyrė tūkstančio drahmų baudą ir uždraudė spektaklį. Štai jums ir pirmasis cenzūros aktas. Cenzūruotas teatras ir viduramžiais, jo cenzūra ilgus šimtmečius užsiėmė ir Anglijos karaliai bei karalienės, Prancūzijos karališkasis dvaras, kai kuriose šalyse cenzūra aktyvi ir dabar Lietuvos teatras ypatingai cenzorių varstomas ir tikrinamas buvo penkis dešimtmečius, 1944 – 1990 metais. Visi teatrai buvo suskaičiuoti, suregistruoti, kiekviename knibždėjo šnipų ir partijos skundikų, tekstai buvo iš anksto patikrinti ir išvalyti nuo pavojingų minčių, o repertuare beveik 50 procentų turinio turėjo atitekti raudonąją žvaigždę šlovinančioms pjesėms. Cenzūros aparatas buvo valdomas trijų sektorių – SSKP, KGB ir glavlito – vyriausiosios valdybos literatūros ir meno reikalams. Nepaklūstantys buvo skaudžiai baudžiami. Tačiau menas - iš prigimties neprisitaikėliškas – nuolat ieško būdų kalbėti žmonėms tiesą, ir šito cenzoriai atimti nesugebėjo. Brukama propaganda ir mokymas „teisingai“ mąstyti, pagimdė ligi tol Lietuvos teatre nematytą reiškinį – Ezopo kalbą.7 – 9 dešimtmečiai – ištisas jos klestėjimo laikas, kuomet sukurti legendomis tapę spektakliai, drąsiai kritikavę okupantus ir palaikę laisvės viltį šimtams žiūrovų, plūdusių pažiūrėti gandais ir mitais apaugusių vaidinimų. Paradoksalu, tačiau būtent dėl cenzūros suvaržymų, Lietuvos teatras sproginėjo kūrybiniais sprendimais ir išgyveno tikrą pakilimą – tapo žinomas ir pripažintas nuo Čikagos iki Maskvos, kūrėjų pavardės nuolat šmėžavo spaudoje, jų kalbos ir meniniai darbai tapo tikru galvos skausmu sovietinei valdžiai.


Jei esate smalsūs ir pastabūs, norite sužinoti, kaip gyveno tarpukario menininkai, rinkitės programą „Salomėjos Nėries namų labirintuose“. Įminę šmaikščias mįsles, vaikščiodami menininkų namų labirintais galėsite surasti ir atpažinti eksponuojamus senovinius daiktus.

Prieš žaidimą galėsite susipažinti su S. Nėries gyvenimo detalėmis, apžiūrėti memorialinius daiktus ir kambarius, kuriuose gyveno poetė su savo vyru skulptoriumi Bernardu Buču ir sūneliu Sauliumi.


,,Vinetu kaime”, gyvosios Amerikos indėnų istorijos muziejuje po atviru dangumi , vykdoma edukacinė, patyriminė programa “Pasimatuok indėno mokasinus” - tarsi laiko mašina nukelia atgal į praeitį, į laukinius Šiaurės Amerikos vakarus, į indėnišką aplinką. Natūralios gamtos apsuptyje edukacijos dalyvius pasitinkantis indėnas Vinetu kviečia “pasinerti” į turtingą ir spalvingą, legendomis apipintą Amerikos čiabuvių gyvenimą per prigimtinius žmogaus gebėjimus: liesti, jausti, matyti, girdėti, užuosti, ragauti, būti čia ir dabar. Vaizdinės, garsinės patiriminės, praktinės veiklos skatina moksleivius pažinti pasaulį, nebijant klysti, eksperimentuoti ir rasti atsakymus į sau kilusius klausimus. Moksleiviai realizuoja savo gebėjimus per kultūrinius žaidimus, estafetes, dalyvaudami šaudymo iš archainių ginklų turnyruose, mėtydami ietis, taip ugdydami pasitikėjimą, valią ir koncentraciją tikslui pasiekti. Tarpkultūriniams ištekliams pristatyti naudojamos muziejaus sukauptos kolekcijos iš skirtingų Amerikos indėnų etninių genčių grupių. Tai moterų ir vyrų rankdarbiai, istorinės nuotraukos ir paveikslais, buities ir medžioklės instrumentai, ginklai, muzikos instrumentai, amuletai, trofėjai, galvos apdangalai, aprangos detalės ir daugybė kitų kultūros detalių. Dalyvaudami kultūriniame pristatymo rituale, mokiniai mokosi suprasti, kad tarpusavio bendravimui netrukdo nei odos spalva, nei nepažįstama kalba, labai svarbu yra suprasti ir toleruoti kultūrų įvairumą, pažinti ir gerbti kitą šalį, o pirmiausia - jos gyventojus, jų aplinką ir tradicijas.


Šiuolaikiniame vaizdų kupiname pasaulyje labai svarbu suvokti, ką kiekvienas vaizdas mums nori pasakyti, kokią istoriją jis slepia, kaip ją perskaityti ir galbūt sukurti savąją pasakojimo versiją. Kiekvienas turime unikalią asmeninę patirtį, todėl ir meno kūrinius galime matyti ir interpretuoti skirtingai. Edukacinio užsiėmimo metu dalyviai bus supažindinami su modernaus ir šiuolaikinio meno kūriniais, jų raiškos įvairove, dalyviai mokysis atrasti ir kritiškai vertinti bei suvokti galerijoje pristatomus meno kūrinius. Ką gali papasakoti kiekvienas paveikslas? Iš ko jis sudarytas? Kaip jį suvokti? Kokią žinutę jis mums siunčia? Praktinės veiklos metu dalyviai kviečiami įvairiais žaidybiniais metodais ieškoti vaizdo ir pasakojimo jungčių, tapti vaizdų detektyvais: atrasti svarbiausius paveikslų kodus, sukonstruoti paveikslų dėliones, atlikti kūrybines tiriamąsias užduotis pagal galerijos parengtus atspausdintus gidus. Dirbtuvių metu vaikams siūloma tapti savotiškais vaizdų detektyvais ir patyrinėti kūrinių raišką atliekant įvairias užduotis, kurios padeda ugdyti pastabumą meninei raiškai, kūrinių temoms, simboliams ir prasmei.


Lėlių teatro spektaklis „Baldis ir Vivaldis“

Ar žinote, kur slepiasi įkvėpimas? Kaip jį prisišaukti ir kur pasodinti, kad imtų ir paverstų būrį pabirusių natų užburiančiu muzikiniu kūriniu? Pagrindinis spektaklio veikėjas Svirpliukas Baldis jaučiasi labai nelaimingas – sunku patikėti, bet jis nemoka griežti smuikeliu! Jam padėti gali tik labai gerbiamas kompozitorius, linksmuolis abatas Antonio Vivaldis. Kompozitorius sutinka visus metus mokyti Svirpliuką muzikos paslapčių ir pakviečia drauge leistis į garsų, vaizdų, emocijų ir gamtos stichijų kupiną muzikinę kelionę metų laikais. Spektaklio kūrėjai - Darius Krapikas ir Rasa Bartninkaitė kviečia į nuotaikingą, interaktyvų, muzikinį spektaklį „Baldis ir Vivaldis“, kuriame vienas iš pagrindinių vaidmenų suteikiamas genialiai A.Vivaldžio muzikai. Muziką spektakliui iš A. Vivaldžio „Keturi metų laikai“ koncertų parinko idėjos autorius, profesionalus smuikininkas ir aktorius – D. Krapikas. „Gyvai atliekamos klasikinės muzikos ir baroko epochos tapybos meistrų paveikslų fone besivystančios linksmos istorijos idėja pažadina atradimų poreikį, ,,užkrečia" kūrybos akimirkų džiaugsmu, lavina muzikinį skonį ir ugdo būsimąjį koncertų lankytoją“ (D. Krapikas ).


Edukacijos metu vaikus supažindiname su sapnų gaudyklių kilmės legenda, istorija, taip pat kokiu tikslu jos buvo gaminamos, kodėl pagrindas turi būti iš gluosnio šakelių. Vaikams pristatoma sapnų gaudyklių gaminimo technika, tinklo pynimo būdai bei dekoravimo galimybės. Per praktinę dalį vaikai pasigamina sau sapnų gaudyklę naudojant gluosnio šakelių pagrindą. Išmoksta pinti dailų tinklą, derinti spalvas, dekoruoti plunksnomis bei įvairiais karoliukais. Šios edukacijos metu yra lavinamas vaikų kūrybiškumas bei saviraiška.


Į asmeninių finansų pasaulį - vaikų literatūros ir pasakų keliais (nuotolinė)

Asmeninių finansų valdymo išmintis pasitelkiant vaikams pažįstamus kūrinius - misija įmanoma!
Ar kada tyrinėjote žemėlapį, kuriame būtų Pajamų atplukdymo upė, Taupymo sala, Skolinimosi pelkė, Norų ir poreikių vandenynas, Akcijų ir reklamų kalnynas, Nereikalingų daiktų sąvartynas? Pasikvieskime Skrudžą Makdaką, Emilį iš Lionebergos, Karlsoną, Tianą, Pepę Ilgakojinę bei kitus ir keliaukime šiais neatrastais keliais kartu! Kelionės metu sustosime tam tikrose finansinės kultūros stotelėse ir žaismingai (bet atsakingai!) aptarsime ir gvildensime vaikams aktualius klausimus: kaip greičiau pripildyti taupyklę? Kaip užsidirbti pinigų, kol dar nesi suaugęs? Kaip suprasti prieš perkant, kas iš tiesų yra reikalinga? Kaip išmintingai apsipirkti parduotuvėje? Kiekvienoje situacijoje atrasime ir aptarsime tvarų, patikimą ir išmintingą finansinės elgsenos sprendimą.
Taupymo saloje moksleiviai sustos ir gamins ypatingą pyragą, kuriam nereikės nei miltų, nei orkaitės.

Edukacijos tikslas: pasitelkiant literatūros herojų patirtis ugdyti moksleivių finansinę kultūrą, auginti sąmoningumą ir kritinį mąstymą atliekant tam tikrus finansinius pasirinkimus kasdienėse situacijose.
Edukaciją veda finansinio raštingumo lektorė ir kultūros edukatorė Natalija Vėževičienė.


Radviliškio rajono savivaldybės etninės kultūros ir amatų centras

Ši praktinė edukacija supažindins mokinius su meduolių gaminimo tradicijomis ir įgalins juos kurti savo originalius  dizainus. Dalyvaudami užsiėmimuose, mokiniai ne tik praktiškai išmoks meduolių gamybos įgūdžių, bet ir ugdys savo kūrybiškumą, komunikacijos ir pažinimo kompetencijas.

Programos struktūra:
Įžanga - supažindinimas su meduolių istorija ir kultūrine reikšme.
Gamyba - praktinis meduolių gaminimas pagal sukurtus receptus.
Dekoravimas - mokiniai dekoruos savo meduolius, naudodami įvairias technikas.
Refleksija ir vertinimas - mokiniai pasidalins patirtimi ir įžvalgomis.

Tikslai:
Suteikti mokiniams praktinių meduolių gaminimo įgūdžių.
Ugdyti mokinių kūrybiškumą ir gebėjimą eksperimentuoti.
Stiprinti mokinių komunikacijos ir pristatymo įgūdžius.
Plėtoti mokinių pažintines kompetencijas, susijusias su meduolių gamyba.

Rezultatai:
Mokiniai pagamins ir dekoruos savo sukurtus meduolius.
Įgys žinių apie meduolių kultūrinę ir kulinarinę reikšmę.
Išlavins kūrybinius, komunikacinius ir pažinimo gebėjimus.
Turės galimybę pasiimti namo savo pagamintus meduolius.

Ugdomos bendrosios kompetencijos – pažinimo ir asmeninė.  Taikomi metodai: žodiniai, vaizdiniai ir praktiniai. Jokio amžiaus apribojimo nėra. Dėmesys – kiekvienam pagal poreikius ir kūrybines idėjas.


Animacijos dirbtuvės || Judantys vaizdai (1-4 kl.)

Kaip priversti vaizdą judėti? Ar mokėtumėte tai padaryti turėdami vos du paveikslėlius? Edukacijos metu Sapiegų rūmuose svarstysime, kaip atgyja daiktai ir piešiniai, apžiūrėsime judančius vaizdus čia veikiančioje parodoje, o kūrybinių dirbtuvių metu turėsime progą patys sukurti taumatropą – dar XIX amžiuje sugalvotą optinį žaislą.


Nacionalinis M. K. Čiurlionio dailės muziejus

Kultūros edukacijos užsiėmimo metu, autentiškoje Prezidento rūmų aplinkoje, dalyviai susipažins su Lietuvos Prezidento institucija ir prezidentais Antanu Smetona, Aleksandru Stulginskiu ir Kaziu Griniumi. Vėliau kartu su edukatoriumi aptars svarbiausius valstybės simbolius (kalbą, valstybės ir miestų herbus, himną ir Lietuvos valstybinę, istorinę ir Prezidento vėliavas), jų reikšmę bei aiškinsis, kaip visa tai atsispindi kasdienybėje. Edukatorius kartu su mokiniais bandys atsakyti į klausimus: Kas mums kiekvienam yra Lietuva? Ar galime ją apčiuopti ir išmatuoti? Kuo mums yra svarbi lietuvių kalba? Kaip mus supanti aplinka tampa ženklais ir simboliais? Kas užkoduota svarbiausiuose Lietuvos simboliuose: vėliavos spalvose, herbe jojančiame raitelyje bei himno žodžiuose? Aiškinsimės, kaip mes suprantame svarbiausiuose valstybiniuose simboliuose užkoduotas vertybes ir kaip tai veikia mūsų elgesį ir mus supančią aplinką? Per žaidimus ir smagius pokalbius edukacinės programos dalyviai ne tik atsakys į iškeltus klausimus, tačiau tuo pačiu bus ugdomas jaunų žmonių noras saugoti, puoselėti, prižiūrėti ir mylėti Lietuvą, bus formuojama jų savigarba bei atsakomybė už tautą ir valstybę.


Ekskursija laivu po Nemuno deltą 1-4 kl.

Numatomos veiklos: ekskursija laivu. Edukacinės programos "Pažink Nemuno deltą" tikslas - audiogido pagalba supažindinti su Minijos kaimo architektūra. Uostadvaryje moksleiviai galės užlipti į švyturė ir apžiūrėti Nemuno deltą (30 min.). Ekskursija laivu po Nemuno deltą, Minijos ir Atmatos upėmis marštutu Minija-Nemuno delta-Uostadvaris-Minija (1,5 val.). Pažintis su laivavedžio profesija, vidaus vandenų laivybos taisyklėmis. Siektinis rezultatai: mokiniai žinos laivybos vidaus vandenimis, laivavedžių profesijos ypatumus. Edukacinės programos "Pažink Nemuno deltą" metu praplės kultūrinį akirat,į bus skatinami mokinių progresyvūs atradimai ir atsakomybė, mokoma vadovauti sau ir kitiems, bendradarbiauti, ugdomas charakteris ir kompetencija, įgyjama pasitikėjimo savimi, atrandami gabumai. Ugdoma atsakomybė saugojant unikalią Nemuno deltos gamtą ir jos gyvūniją.


- Sužinosime įdomiausius faktus, apie raketas, skrydžius, kosmines technologijas, dangaus objektus, tarptautines organizacijas;

- Vykdysime raketų kūrimo dirbtuvėles;

- Išbandysime mūsų sukurtą orginalų, raketų paleidimo aparatą su užvedimo rakteliu ir elektroniniu laikmačiu.

- Variklio pagalba paleisime raketą į 100 metrų aukštį, iš kurio, sėkmingai išsiskleidus parašiutui, ji griš atgal ir bus padovanota mokiniams;

- Kartu atliksime astronautų mankštą, bei paragausime sauso astronautų maisto;

- Žaidimo metu "Mitas, ar teisybė" gilinsime žinias, skatinsime kritinį mąstymą. Sužinosime apie skirtingas tautas, jų pasiekimus, motyvus kosminėse technologijose;

- Atskleisime, kaip Lietuva prisideda, prie skirtingų organizacijų, kokius palydovus yra paleidusi, susipažionsime su žymiais lietuviais, nusipelniusiais astronautikos srityje.

- Organizuosime viktoriną, kurios metu vaikai sužinos begalę „kiečiausių“ dalykų apie kosmosą, astronautiką bei kosmines raketas;

- Renginio gale diskutuosime, ką naujo ir netikėto sužinojome, taip pat kuo reiktų domėtis savarankiškai, norint ateityje tapti astronautu, arba lėktuvo pilotu.

Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo